text:
– 1 Май байрамы элек ифрат күңелле үтә, демонстрацияға сыға торғайныҡ. Хәҙер ундай саралар ҡайһы бер урындарҙа ғына уҙғарыла. Өс-дүрт көнлөк был ялды ерҙә ҡаҙынып ҡына уҙғарырға тура килә...
– 1 Май байрамы элек ифрат күңелле үтә, демонстрацияға сыға торғайныҡ. Хәҙер ундай саралар ҡайһы бер урындарҙа ғына уҙғарыла. Өс-дүрт көнлөк был ялды ерҙә ҡаҙынып ҡына уҙғарырға тура килә...
Софья Вәлиуллина “классик бейеү” номинацияһында “Кескәй муза” бейеүен башҡарҙы. Ҡыҙ Өфөләге “Браво” бейеү театрында шөғөлләнә. Ул – Владимир Спиваков фонды стипендиаты. Уҡытыусыһы – Башҡортостандың атҡаҙанған сәнғәт эшмәкәре Светлана Харисова. Танылған хореограф, Мәскәү дәүләт хореография академияһының художество етәксеһе, СССР-ҙың халыҡ артисы Михаил Лавровский рәйеслегендәге баһалама комиссияһы йәш башҡарыусының оҫталығын юғары баһаланы.
БДУ-ның Стәрлетамаҡ филиалындағы башҡорт филологияһы факультеты деканы, Башҡортостандың мәғариф алдынғыһы, филология фәндәре докторы, профессор Зөһрә СӘЛӘХОВА менән ҡорған әңгәмәлә һүҙ башлыса уҡытыусыға хас сифаттар, уның абруйы, йәмғиәттәге урыны хаҡында барҙы.
Ауыл хужалығын күтәреүгә күп көс түгеп, Зариф олатай төрлө тармаҡта эшләгән, ә Ғәлимә өләсәй көнө-төнө колхоз өсөн икмәк һалған.
Атайыбыҙ Хәниф Зариф улы күрше Ҡоръятмаҫ ауылында ете класс бөтөргәс, Дәүләкән педагогия техникумына уҡырға инә. Ике курс тамамлағандан һуң, 1939 йылдың яҙында хәрби хеҙмәткә саҡырыла һәм 26 Баҡы комиссары исемендәге Ҡыҙыл байраҡлы Тбилиси артиллерия училищеһына уҡырға ебәрелә. Уны өлкән лейтенант дәрәжәһендә тамамлап, Бөйөк Ватан һуғышында взвод, батарея командиры булып ҡатнаша.
Олатайым 1904 йылда Күгәрсен районының Юлдыбай ауылында ишле ғаиләлә алтынсы бала булып донъяға килгән. Улар бик етеш йәшәгән, күпләп йылҡы, һарыҡ-кәзә аҫраған. Мал күп булғас, май аҙағынан октябргә тиклем йәйләүгә сыҡҡандар.
Юлдыбай ауылы хозур тәбиғәт ҡосағында урынлашҡан — тирә-яғын ҡалын урманлы тауҙар уратып алған. Эргәнән генә Тасы һәм Оло Эйек йылғалары аға. Ете километр алыҫлыҡта данлыҡлы Мораҙым тарлауығы урынлашҡан. Ошондай матур тәбиғәтле урында Әхмәҙулла олатайым ғәйрәтле башҡорт ир-уҙаманы булып үҫә. Тәүге белемде урындағы мәҙрәсәлә ала. Уға 10 йәш тулғанда Беренсе донъя һуғышы башлана. Ағалары Сәғиҙулла менән Ғәлиулла ошо ҡыйралышта була, һуңғараҡ Граждандар һуғышында ла ҡатнашалар. Олатайыма ирекһеҙҙән ошо шау-шыулы ваҡиғаларҙың уртаһында ҡайнарға тура килә.


c: text/html

text:
Башҡортостан 2010 йылғы Бөтә Рәсәй халыҡ иҫәбен алыу йомғаҡтары буйынса билдәләнде
17 ғинуарҙа Түбәнге Новгородта Рәсәй Президентының Волга буйы федераль округындағы Тулы хоҡуҡлы вәкиле Григорий Рапота 2010 йылғы Бөтә Рәсәй халыҡ иҫәбен алыуҙы ойоштороу буйынса Округ комиссияһының йомғаҡлау ултырышын үткәрҙе. Унда Федераль дәүләт статистика хеҙмәте етәксеһе Александр Суринов һәм Нижегородка өлкәһе губернаторы Валерия Шанцева ҡатнашты.
Комиссия составына башҡарма власть органдарының территориаль структуралары вәкилдәре, төбәк комиссиялары етәкселәре — төбәк хакимиәттәре вәкилдәре, Росстат төбәк подразделениелары етәкселәре инә. Округ комиссияһын Волга буйы федераль округындағы Тулы хоҡуҡлы вәкиле урынбаҫары Леонид Гильченко етәкләй.
Йомғаҡлау ултырышында ҡатнашыу өсөн Башҡортостан Хөкүмәте Премьер-министры урынбаҫары – Хөкүмәт Аппараты етәксеһе, БР Хөкүмәте ҡарамағындағы Башҡортостанда Бөтә Рәсәй халыҡ иҫәбен алыуҙы үткәреү буйынса комиссия рәйесе Илшат Тажетдинов һәм Федераль дәүләт статистика хеҙмәтенең территориаль органы етәксеһе Әкрәм Ғәниев саҡырылды.
Ултырыш барышында Григорий Рапота, халыҡ иҫәбен алыуҙы үткәреү бөтә власть органдары көстәрен яраштырыуҙы талап итте, тип билдәләне. Тулы хоҡуҡлы вәкил төбәк башлыҡтарын иң намыҫлы иҫәп алыусыларҙы дәртләндерергә саҡырҙы һәм Росстат хеҙмәткәрҙәренә, төбәк комиссиялары ағзаларына һәм бөтә Волга буйы федераль округы халҡына иҫәп алыуҙа әүҙем ҡатнашҡандары өсөн рәхмәт белдерҙе.
2010 йылғы Бөтә Рәсәй халыҡ иҫәбен алыуҙы ойоштороуға һәм үткәреүгә ҙур өлөш индергәндәре өсөн Илшат Тажетдинов менән Әкрәм Ғәниев Рәсәй Президентының Волга буйы федераль округындағы Тулы хоҡуҡлы вәкиленең Рәхмәт хаттары менән дәртләндерелде.

robotstxt: allowed

filter: keep


text:
Евклид
Евкли́д йәки Эвкли́д (бор. грек. Eὐkλeίδnς, «изге дан» һүҙенән[1], ок. 300 г. до н. э.) — боронғо грек математигы, беҙҙең көндәргә тиклем һаҡланған теоретик математика буйынса ғилми хеҙмәт авторы. Евклидтың биографияһы буйынса мәғлүмәт бик аҙ. Уның ғилми эшмәкәрлеге Александрияла Б. Э.Т. III быуатта үткән тигән мәғлүмәтте дөрөҫ тип ҡабул итергә була[2]
Евклид — Александрия мәктәбенең беренсе математигы. Уның төп ғилми хеҙмәте — «Башланғыс» (Etoιxeῖa). Был хеҙмәттә ул Планиметрия, Стереометрия, Һандар теорияһына аңлатма бирә; грек математикаһы үҫешенә нәтижә яһай һәм математиканың артабанғы үҫешенә нигеҙ һала.
Евклид, шулай уҡ, астрономия, оптика, музыка буйынса әҫәрҙәр авторы[2]
Иҫкәрмәләр[үҙгәртергә | вики-тексты үҙгәртергә]
- ↑ etymonline.com Retrieved 2011-12-04
- ↑ 2,0 2,1 Евклид // Математический энциклопедический словарь — М: Сов. энциклопедия, 1988.


text:
"Сәләмәтлек маршруты" акцияһы дауам итә
Рәсәй Наркотиктар әйләнешенә контроль буйынса федераль хеҙмәтенең БР буйынса идаралығы тарафынан ойошторолған "Сәләмәтлек маршруты" наркотиктарға ҡаршы акцияһы Башҡортостан территорияһында дауам итә. Уның сиктәрендә сираттағы сара 30 июлдә Стәрлетамаҡ районында үткәрелә.
Акцияның күсмә бригадаһы район биләмәһендә урынлашҡан "Огонек" һәм "Чайка" хәрби-патриотик лагерҙарына барасаҡ. Наркологик кабинет, Бөтә Рәсәй "Эскелеккә һәм наркоманияға юҡ!" хәйриә фондының Өфө бүлексәһе вәкилдәре һәм Стәрлетамаҡтың Социаль-психологик ярҙам үҙәге психологтары үҫмерҙәр менән осрашасаҡ һәм әңгәмәләшеү үткәрәсәк.


text:
Рәшиҙә Солтанова: ғаилә ҡиммәттәре милли идея рангына күтәрелергә тейешФото: Олег Яровиков
Рәшиҙә Солтанова: ғаилә ҡиммәттәре милли идея рангына күтәрелергә тейеш
Рәшиҙә Солтанова: ғаилә ҡиммәттәре милли идея рангына күтәрелергә тейешФото: Олег Яровиков
«Ҡиммәттәр системаһы» II Бөтә Рәсәй киң мәғлүмәт саралары фестивалендә Башҡортостан Республики Йәмәғәт палатаһының Социаль сәйәсәт һәм мәҙәниәт буйынса комиссияһы рәйесе, БР Ҡатын-ҡыҙҙар союзы рәйесе Рәшиҙә Солтанова ғаилә ҡиммәттәрен тергеҙеү проблемаһын күтәрҙе.
Рәшиҙә Солтанованың фекеренсә, илебеҙҙә ғаилә ҡиммәттәрен милли идея кимәленә күтәрергә кәрәк. Ул, был эштә киң мәғлүмәт саралары ҙур роль уйнай ала, тип һыҙыҡ өҫтөнә алды. Йәмғиәт журналистарҙан күпте көтә. Йәмғиәткә ябай кешеләр, ғаилә бәхете тураһында ыңғай материалдар күберәк кәрәк. Ә йәштәргә ғаилә — ул лимузин менән матур туй ғына түгел, ә етди, көндәлек хеҙмәт тә булыуын өйрәтергә кәрәк.
Фестивалдә ҡатнашыусылар Рәшиҙә Солтанованың Рәсәйҙә ирҙәрҙе яҡлау проблемаһы ла тороуы тураһындағы фекерен хупланы.
— Ҡатын-ҡыҙҙарҙың йөҙ йыл буйына тиң хоҡуҡлылыҡ өсөн көрәше һөҙөмтәһендә ирҙәр етди зыян күрҙе, — тине БР Ҡатын-ҡыҙҙар союзы рәйесе. – Ирҙәр хоҡуҡтарын яҡлаусы бер генә федераль закон да юҡ.
Башҡортостанда был етешһеҙлек әсәлекте һәм атайлыҡты яҡлау тураһындағы республика законы менән тулыландырылған. Ҡатын-ҡыҙҙар союзы, үҙ яғынан, проблемаға “Ирҙәрҙе һаҡлағыҙ!” акцияһы үткәреп мөрәжәғәт итте. Ул Әбйәлил районынан башланды. Уның асылы ирҙәрҙе эскелектән ҡурсалауға, ғаиләгә айыҡ, хәстәрлекле ир һәм атай итеп ҡайтарыуға ҡайтып ҡала. Һөҙөмтәлә, Рәшиҙә Солтанова әйтеүенсә, 15 ауыл ирҙәре спиртлы эсемлектәр ҡулланыуҙан баш тартты. Бөгөн был изге башланғысты республиканың тағы бер нисә районы күтәреп алды.
Рәшиҙә Солтанова тағы бер проблеманы күтәрҙе – журналистың социаль яуаплылыҡ проблемаһы. Уның әйтеүенсә, профессионал дөрөҫ һәм объектив булырға, журналист материалдары факттарға тәрән анализ нигеҙендә төҙөлөргә тейеш. Ысынбарлыҡты боҙоп күрһәтеү кире һөҙөмтә бирә һәм ҙур зыян килтереүе мөмкин. Профессионализм һәм яуаплылыҡ – бына һәр профессиональ журналистың кредоһы, тип иҫәпләй Рәшиҙә Солтанова.


text:
Өфөлә иң яҡшы һөт етештереүсе билдәләнәсәк
Һөт продукцияһы етештереүселәре араһында «Ҡулланыусылар ышанысы» билдәһе өсөн ҡала конкурсының икенсе этабы 29 февралдә Өфө гипермаркеттарының береһенең сауҙа залында үтәсәк. Бында урындағы етештереүселәрҙең һөтөн һәм һөт продукцияһын дегустациялау үткәреләсәк.
Беренсе этапта халыҡтан анкета һорауҙарына яуаптар алынып, уның барышында Өфө халҡының ҡайһы етештереүсегә өҫтөнлөк биреүе асыҡланды.
— Иң күп тауыш йыйған предприятиеларҙың продукцияһы дегустацияға тәҡдим ителәсәк, иң яҡшыларын һатып алыусылар һайлаясаҡ, — ти ҡала хакимиәтенең ҡулланыусылар хоҡуҡтарын яҡлау бүлеге начальнигы Зифа Фазлиәхмәтова. — Бынан һуң продукция лабораторияға экспертизаға ебәреләсәк, тикшереү һөҙөмтәләре буйынса ҡайһы Башҡортостан предприятиеһында республикалағы иң яҡшы һөт етештерелеүе асыҡланасаҡ.
«Ҡулланыусылар ышанысы» билдәһенә лайыҡ булыусылар Бөтә донъя ҡулланыусылар хоҡуҡтарын яҡлау көнөн алдынан 15 мартта билдәле буласаҡ.


text:
Республика бесәнлектәрендә бер квадрат метрҙа 100 ҡара сиңерткә тәшкил итә
Белорет районы территорияһында ҡала сиңерткәләрҙең һаны бер квадрат метрҙа 100 ҡарышлыуыҡҡа тиклем етә. Был районда ҡара сиңерткә 500 гектар майҙандағы бесәнлектәрҙе юҡ иткән, тиелә БР буйынса Рәсәй Ғәҙәттән тыш хәлдәр министрлығының оператив мәғлүмәтендә. Дөйөм алғанда ҡоротҡостар 1000 гектар майҙанды биләп алған. Белореттарҙың ауыл хужалығы культуралары сәсеүлектәре зыян күрмәгән.
Дөйөм алғанда Башҡортостан территорияһында ҡара сиңерткәләрҙең ябырылыуы менән бәйле ғәҙәттән тыш хәл режимы алты районда иғлан ителгән. Июндә ғәҙәттән тыш хәл Баймаҡ, Әбйәлил, Учалы, Йылайыр һәм Белорет райондарында индерелде. 7 июлдә ғәҙәттән тыш хәл зонаһында Хәйбулла районы ла ҡалды. Ҡара сиңерткәләр 143 мең гектарҙа таралған. Баҫыуҙар инсектицидтар менән эшкәртелгән.
Республика буйынса Ғәҙәттән тыш хәлдәр министрлығы Йылайыр һәм Учалы райондарында ауыл хужалығы сәсүлектәренең зыян күреүе тураһында хәбәр итә. Күп йыллыҡ үләндәр сәсеүлектәре Әбйәлил районында 700 гектар майҙанда зыян күргән.


text:
Владимир Путин БДУ-ның 100 йыллығын байрам итеү тураһында бойороҡҡа ҡул ҡуйҙы
Рәсәй Федерацияһы Хөкүмәте Рәйесе Владимир Путин 3 апрелдә 2009 йылда Башҡорт дәүләт университетына нигеҙ һалыныуына 100 йыл тулыуҙы байрам итеү тураһында бойороҡҡа ҡул ҡуйҙы.
Ҡабул ителгән документҡа ярашлы, Рәсәй Мәғариф һәм фән министрлығы ҡыҙыҡһынған дәүләт власы органдары һәм ойошмалар менән берлектә юбилей датаһына әҙерләнеү һәм уны үткәреү буйынса ойоштороу комитеты төҙөргә, уның составын һәм төп саралар планын раҫларға тейеш.


text:
Фото:
«Болоттар» заманса сәнғәт үҙәгендә заманса Иран сәнғәтенең күргәҙмәһе асылды
Фото:
ӨФӨ, 2014 йыл, 16 сентябрь. /«Башинформ» мәғлүмәт агентлығы, Ләйлә Аралбаева/.
Өфөнөң «Болоттар» заманса сәнғәт үҙәгендә Ирандың заманса рәссамдарының күргәҙмәһе асылды.
Күргәҙмә, Рәсәйҙә Иран рәссамдары һәм студенттары өсөн уҙғарылған, «Тормошҡа ынтылыш» визуаль сәнғәт фестивале сиктәрендә уҙа. Унда төрлө стилдәрҙә һәм жанрҙарҙа Иран рәссамдары һәм иллюстраторҙарының 32 эше тәҡдим ителгән, улар араһында миниатюралар, орнаменттар, классик каллиграфиялар. Һынлы сәнғәт әҫәрҙәре Тегеранда конкурс барышында һайланып алынған. Конкурста ҡатнашыусылар – халыҡ-ара рәссамдар һәм иллюстраторҙар ассоциациялары ағзалары, уларҙың күбеһе эре халыҡ-ара конкурстар призерҙары.
Күргәҙмәне асыу тантанаһында Михаил Шолохов исемендәге Мәскәү дәүләт гуманитар университетының Өфө филиалы ректоры Василий Бабенко, шулай уҡ Иран мәҙәниәт һәм мәғариф эшмәкәрҙәре делегацияһы – белем биреү йорттары ректорҙары, Мәҙәниәт фонды етәкселәре, рәссамдар һәм архитекторҙар ҡатнашты. Конкурс еңеүселәре дипломдар менән бүләкләнде. «Ирал» дуҫлыҡ йәмғиәте рәйесе Алиреза Ализаде «Болоттар» заманса сәнғәт үҙәге директоры Валериан Гагинға рәхмәт хатын тапшырҙы.
Был «Ирал» үҙ-ара мәҙәни эш итеү ассоциацияһы һәм М.А.Шолохов исемендәге Мәскәү дәүләт гуманитар университетының Өфө филиалының уртаҡ проекты тәүгеләрҙән түгел. Һуңғы бер нисә йылда театр постановкалары, күргәҙмәләр, оҫталыҡ кластары, концерттар ойошторолған, Мостай Кәримдең шиғырҙар йыйынтығы фарсы теленә тәржемә итеп баҫтырып сығарылған.
«Тормошҡа ынтылыш» проекты халыҡ-ара мәҙәни алмашыуҙы күҙ уңында тота. Конкурстың киләһе аҙымы Рәсәй рәссамдары һәм иллюстраторҙары араһында уҙасаҡ. Һайлап алынған эштәрҙе Тегеранда һәм башҡа ҡалаларҙа күрһәтәсәктәр, ә конкурс еңеүселәре Иранға барыу һәм урындағы мәҙәниәт һәм сәнғәт эшмәкәрҙәре менән танышыу мөмкинлегенә эйә буласаҡ. 2015 йылдың ғинуарынан алып конкурс сайтында теркәлеү башлана. Ойоштороусылар Башҡортостан рәссамдарын конкурста әүҙем ҡатнашырға саҡыра.
Иран сәнғәте күргәҙмәһе тағы ла бер аҙна, 21 сентябргә тиклем эшләйәсәк, һуңынан Мәскәүгә һәм Рәсәйҙең башҡа ҡалаларына күсәсәк.
Берләшкән Иран-Башҡортостан проекты «Болоттар» заманса сәнғәт үҙәге өсөн ижад миҙгеленең рәсми булмаған старты булды. Яңыртылған форматтағы үҙәк ремонт тамамланғандан һуң сентябрҙең аҙағында – октябрҙең башында эшләй башлаясаҡ.


text:
30 апрель — килем тураһында декларация тапшырыуҙың һуңғы көнө — Федераль һалым хеҙмәтенең Башҡортостан буйынса идаралығы
ӨФӨ, 2015 йыл, 21 апрель. /«Башинформ» мәғлүмәт агентлығы, Сергей Захаров/.
30 апрелдә физик шәхестәрҙең килеменә һалым буйынса декларациялар тапшырыу ваҡыты тамамлана, тип хәбәр иттеләр Федераль һалым хеҙмәтенең Башҡортостан буйынса идаралығының матбуғат хеҙмәтенән.
24-25 апрелдә һалым түләүселәргә ярҙам итеү йәһәтенән «Асыҡ ишектәр көнө» акцияһы уҙғарыла. Уның барышында белгестәр декларация тултырғанда ярҙам күрһәтәсәк. Бынан тыш, граждандар килем һалымы буйынса бурыстары тураһында мәғлүмәт алыу мөмкинлегенә эйә. Шулай уҡ «Физик берәмектәр өсөн һалым түләүсенең шәхси кабинеты» сервисына тоташырға була.
24 апрелдә һалым инспекциялары киске сәғәт 8-гә, 25 апрелдә көндөҙгө 3-кә тиклем ҡабул итә.
Тулыраҡ мәғлүмәт Рәсәй Федераль һалым хеҙмәте сайтындағы «Декларация кампанияһы» бүлегендә бирелгән.


text:
Рөстәм Мәрҙәнов Ғәҙәттән тыш хәлдәр министрлығы хеҙмәткәрҙәренә көслө дауыл эҙемтәләрен бөтөрөү буйынса эштәре өсөн рәхмәт әйттеФото: Андрей Старостин
Рөстәм Мәрҙәнов Ғәҙәттән тыш хәлдәр министрлығы хеҙмәткәрҙәренә көслө дауыл эҙемтәләрен бөтөрөү буйынса эштәре өсөн рәхмәт әйтте
Рөстәм Мәрҙәнов Ғәҙәттән тыш хәлдәр министрлығы хеҙмәткәрҙәренә көслө дауыл эҙемтәләрен бөтөрөү буйынса эштәре өсөн рәхмәт әйттеФото: Андрей Старостин
ӨФӨ, 2014 йыл, 11 сентябрь. /«Башинформ» мәғлүмәт агентлығы, Ольга Мортазина/.
БР Хөкүмәте Премьер-министрының беренсе урынбаҫары Рөстәм Мәрҙәнов Рәсәй Ғәҙәттән тыш хәлдәр министрлығының Волга буйы төбәк үҙәге начальнигы Игорь Паньшин менән осрашты һәм, 29 августа республиканың өс районы буйлап уҙған, көслө дауыл эҙемтәләрен бөтөрөүҙә Башҡортостан ҡотҡарыусыларының оператив эштәре өсөн рәхмәт әйтте.
Игорь Паньшин Өфөгә Инорс биҫтәһендә 26-сы янғын часын тантаналы асыуҙа ҡатнашыу өсөн килгән. Уның мәғлүмәттәре буйынса, депоны төҙөүгә һәм йыһазландырыуға федераль бюджеттан 90 миллион һумлап аҡса бүленгән.


text:
Рәсәй Финанс министрлығы рейтинг агентлыҡтарының кредит рейтингыларын билдәләүҙә компетентлығын раҫланы
Рәсәй Финанс министрлығы аккредитация алған рейтинг агентлыҡтарының исемлеген баҫтырҙы. Унда түбәндәгеләр ингән:
Fitch Ratings CIS Ltd.;
Standard & Poor's International Services, Inc.;
Moody's Investors Service;
"Милли рейтинг агентлығы" яуаплылығы сикләнгән йәмғиәте;
"Анализ, Консультациялар һәм Маркетинг” рейтинг агентлығы” ябыҡ акционерҙар йәмғиәте;
"Рус-рейтинг" ябыҡ акционерҙар йәмғиәте;
“Эксперт РА" рейтинг агентлығы” ябыҡ акционерҙар йәмғиәте.
Агентлыҡтарҙың кредит рейтингын биреүҙә компетентлығын раҫлау юлы менән рейтинг агентлыҡтарының эшмәкәрлегенә ышаныс артыуын тәьмин итеү рейтинг агентлыҡтары аккредитацияһының төп маҡсаты булып тора.
Хәтерегеҙгә төшөрәбеҙ, Standard & Poor's International Services, Inc. 2010 йылда Башҡортостан Республикаһының кредит рейтингын «ВВ+, тотороҡло» кеүек билдәләне. Ә Moody's Investors Service рейтинг агентлығы республиканың кредит рейтингын «Ва1, прогноз тотороҡло» тип билдәләне.
Мәғлүмәт Башҡортостан Хөкүмәтенең матбуғат хеҙмәтенән алынды.


text:
Мәсетле районында йәш ғаиләләргә яңы торлаҡ һатып алыу мөмкинлеге тыуҙы
Мәсетле районында дүрт йәш ғаилә торлаҡ төҙөүгә (һатып алыуға) социаль түләүҙәр биреү таныҡлығы алды. Был хаҡта «Башинформ» агентлығына Мәсетле районы хакимиәтенең мәғлүмәт-аналитика бүлегенән хәбәр иттеләр.
Быйыл йыл башынан алып районда биш ғаилә «2013 йылға тиклем ауылдың социаль үҫеше» федераль маҡсатлы программаһы сиктәрендә дәүләт ярҙамы алды. Шуға ҡарамаҫтан, торлаҡ алыу өсөн дәүләт ярҙамына мохтаждар күп – әле 106 ғаилә сиратта тора.
Федераль маҡсатлы программа 2020 йылға тиклем оҙайтылды һәм ул 2014 йылдан «2014-2017 йылдарға һәм 2020 йылға тиклемге осорға ауыл биләмәләрен тотороҡло үҫтереү» тип аталасаҡ.


text:
Башҡортостанстат «Башҡортостан Республикаһында халыҡты медицина хеҙмәтләндереүе» йыйынтығын сығарҙы
Башҡортостанстат «Башҡортостан Республикаһында халыҡты медицина хеҙмәтләндереүе» йыйынтығын сығарҙы.
Йыйынтыҡта республика халҡы сәләмәтлеге торошо, медицина хеҙмәтләндереүе сифаты һәм һаулыҡ һаҡлау системаһы үҫеше хаҡында ентекле мәғлүмәт бирелә. Баҫмала донъя күргән мәғлүмәттәр бөтә йәштәге һәм социаль ҡатламдағы республика халҡының сәләмәтлеге хаҡында, айырыуса киң таралған ауырыуҙар, уларҙың классификацияһы,, дауалау-профилактика ярҙамын ойоштороу, санатор-курорт дауаланыу һәм ял, шулай уҡ һаулыҡ һаҡлау өлкәһендә эшләгәндәр тураһында белешмә бирә. Республика статистиктары халыҡтың физкультура һәм спорт менән шөғөлләнеүенә, тирә-яҡ мөхит торошона ҡағылышлы һәм кеше һаулығына туранан-тура йоғонтоһо булған башҡа төрлө күрһәткестәргә бәйле мәғлүмәтте анализлай. Баҫмала республиканың муниципаль райондары һәм ҡала округтары буйынса күрһәткестәр, шулай уҡ Волга буйы федераль округы буйынса сағыштырмаса һандар килтерелгән.
Йыйынтыҡ йылына бер тапҡыр нәшер ителә һәм киң даирәләге ҡулланыусыларға иҫәпләнгән.


text:
Хәмитов Ҡәһирәнән ҡайтҡан студенттар менән осрашты
Мәғлүм булыуынса, студенттар ярҙам һорап Башҡортостан мосолмандары Диниә Назаратына мөрәжәғәт иткәйне. Республика хөкүмәте Әл-Ҡәһирәгә махсус осҡос ебәреп уларҙы ҡайтарып алды.
Араларында Башҡортостандан тыш Татарстан, Ырымбур, Силәбенән дә кешеләр байтаҡ. Улар Өфөлә Ихлас мәсетендә ашап ял итеп алды.
Президент Рөстәм Хәмитов Ҡәһирәнән ҡайтҡан студенттар менән үҙе лә осрашты. Йәштәр менән әңгәмә ваҡытында ул Мысырҙағы хәлдәр менән ҡыҙыҡһынды, сыҙамлыҡтары өсөн хупланы.
Республика етәксеһе был эштә ярҙам күрһәтеүселәргә рәхмәт белдерҙе. Ошо хаҡта ул үҙенең блогында ла яҙып сыҡты.
Башҡортостан студенттарының бер өлөшө Мысырҙан ҡайтты, әммә Ҡаһирәлә республика йәштәре ҡала әле. 15 кеше ҡайтырға йыйынмауын белдергән, ҡайһы берәүҙәр Өфөнән барған осҡосҡа өлгөрмәгән. Ҡалған студенттарҙы алып ҡайтырға кәрәк булһа, тағы осҡос бүленәсәк.


text:
Башҡортостанда 43 меңдән ашыу мигрант теркәлгән
Федераль миграция хеҙмәтенең БР буйынса идаралығы 16 төрҙән ашыу дәүләт хеҙмәте күрһәтә. Алты айҙағы эшмәкәрлек йомғаҡтарына арналған кәңәшмәлә ведомство етәксеһе Борис Ғөзәйеровтың билдәләүенсә, ошо осорҙа уларға 800 меңдән ашыу граждан мөрәжәғәт иткән. 51 меңдән күберәк сит ил гражданы иҫәпкә алынған, уҙған йылдағы күрһәткестән был 5 процентҡа күберәк.
– Башҡортостанға сит ил граждандары ағымының артыуы төбәктә эш булыуына бәйләнгән. Иң күп мигранттар Өфөгә, Туймазыға, Иглин һәм Шишмә райондарына килгән. 1 июлгә ҡарата алынған мәғлүмәттәргә ярашлы, республикала 43 меңдән ашыу сит ил гражданы теркәлгән. Беҙҙең төбәкте күберәк Үзбәкстан, Тажикстан, Әзербайжан граждандары үҙ итә. Сит илдәр араһында Төркиә һәм Вьетнам беренсе килә, — тине Борис Ғөзәйеров.
Миграция хеҙмәте хеҙмәткәрҙәре төрлө социаль объекттарҙа патруллек алып бара (сауҙа, сәнәғәт майҙандары, торлаҡ участкалары). Ошо арала 11 меңдән ашыу объект тикшерелгән.
БР буйынса Эске эштәр министрлығы менән берлектә ойошторолған төнгө рейдтар ҙа һөҙөмтә биргән. Көндөҙ илгә законһыҙ үткән кешеләрҙе табыуы ҡыйын, ә төнөн мигранттарҙы осратыуы күпкә еңелерәк.
Борис Ғөзәйеров, сит ил граждандарын Рәсәйҙән сығарыуға бәйле эштәрҙе камиллаштырырға кәрәк, тип билдәләне. Мәҫәлән, ҡабул ителгән 345 ҡарарҙың 215-е генә тормошҡа ашырылған. Республика идаралығының 18 бүлексәһе мигранттарҙы илдән ҡыуыу буйынса бер эш тә күрһәтмәгән.


text:
Поезға билетты Интернет аша һатып алырға мөмкин
Йәйге айҙарҙа Куйбышев тимер юлынының Башҡортостан бүлексәһендә 21 меңдән ашыу пассажир билеттарын интернет аша һатып алған. Уңған йылдың ошо уҡ осоронда был хеҙмәт менән ете мең самаһы кеше файҙаланғайны.
Куйбышев тимер юлының Башҡортостан бүлексәһе матбуғат секретары Рөстәм Ғөбәйҙуллиндың хәбәр итеүенсә, электрон хеҙмәт менән файҙаланыусылар һаны арта.
Электрон билет һатып алыу өсөн «Рәсәй тимер юлдары» асыҡ акционерҙар йәмғиәтенең сайтына инеп, маршрут менән юлға сығыу көнөн, ҡуҙғалыу ваҡытын, шулай уҡ поезд номерын һәм урын һайларға кәрәк, заказды раҫлағандан һуң, былар барыһы ла теркәләсәк. Артабан пассажирға банк картаһының реквизиттарын йыйып, билет хаҡын түләргә генә ҡала. Ә юл йөрөү документын һеҙгә уңайлы ваҡытта Рәсәй тимер юлдарының һәр кассаһынан алырға була. Шулай уҡ поезд ҡуҙғалыр алдынан вокзал кассаһына мөрәжәғәт итергә лә мөмкин.
Алыҫ араға йөрөүсе поездарға «виртуаль» билет тултырған өсөн өҫтәмә йыйымдар алынмай.


text:
Өфөлә Бөйөк Ватан һуғышындағы яуҙы “тергеҙҙеләр"Фото: Олег Яровиков
Өфөлә Бөйөк Ватан һуғышындағы яуҙы “тергеҙҙеләр"
Өфөлә Бөйөк Ватан һуғышындағы яуҙы “тергеҙҙеләр"Фото: Олег Яровиков
Бөгөн Өфөнөң Еңеү паркында “Ҡаһарманлыҡ” театраль реконструкция үтте. Ул Бөйөк Ватан һуғышында Еңеүҙең 65 йыллығына арналды һәм Башҡортостан яугирҙары ҡатнашҡан 1942 — 1943 йылдарҙағы Төп Кавказ һыртын обороналауҙағы яу эпизодтарының береһен яҡтыртты.
“Ҡаһарманлыҡ” хәрби-тарихи реконструкция хәрби-патриотик тәрбиәнең бер төрө иҫәпләнә һәм Рәсәй армияһы тарихына ҡыҙыҡһыныу арттырыуға, хәрби дан һәм намыҫ өлгөһөндә йәштәрҙе тәрбиәләүгә булышлыҡ итеүгә, шулай уҡ хәрби-тарихи һәм хәрби-патриотик йүнәлештә эшләгән ҡала йәштәре коллективтарын үҫтерергә һәм берләштерергә ярҙам итә.
Был сараны Өфө хакимиәтенең йәштәр сәйәсәте буйынса комитеты, Республика Хәрби Дан музейы, «Росстань» клубы, «190-сы пехота Очаков полкы» хәрби-тарихи реконструкция клубы, «Төньяҡ Амурҙары» хәрби-тарихи клубы, Өфө ҡалаһының Балалар һәм үҫмерҙәр туризмы һәм экскурсиялар йорто, Башҡортостан Республикаһы эҙәрмәндәр отряды фонды ойошторған.
Реконструкцияла «Рейд» хәрби-тарихи клубы, «Һуҡмаҡ», «Дозор» хәрби-патриотик клубтары, үрҙә телгә алынған «190-сы пехота Очаков полкы» һәм «Төньяҡ Амурҙары», «Өфө пехота полкы», Межгорье, Дәүләкән, шулай уҡ Һамар ҡалаһы клубтары ҡатнашты.
Реконструкцияның темаһы ойоштороусылар менән «Эльбрус» программаһы сиктәрендә 2005 йылда әҙерләнә. Тарихты иҫкә төшөрәйек. Кавказ өсөн һуғыш ҡурғау һәм һөжүм итеү операцияларынан тора. Кавказ өсөн яуҙың беренсе этабында (1942 йылдың 25 июле — 31 декабре) Көньяҡ, Төньяҡ-Кавказ, Кавказ аръяғы фронттары ғәскәрҙәре, НКВД-ның эске һәм сик буйы ғәскәрҙәре, Ҡара диңгеҙ флоты, Азов һәм Каспий хәрби флотилиялары Төньяҡ-Кавказ стратегик оборона операцияһын үткәрә. Уның барышында ҡурғаусы берекмәләр һәм берләшмәләр ҡаршы көстәрҙең баҫымында Төп Кавказ һырты артылышына һәм Терек йылғаһына сигенергә мәжбүр була, ләкин улар дошманды Кавказға һәм Кавказдың Ҡара диңгеҙ буйына үткәрмәй. Уларҙы туҡтатып, совет Ҡораллы көстәре немец илбаҫарҙарының алыҫҡа йүнәлтелгән хәрби, сәйәси, иҡтисади маҡсаттарын боҙа. Гитлер командованиеһы Төп Кавказ һыртын урап үтеп, Новороссийск һәм Туапсены ҡулға төшөрөүҙе, ә көнбайыштан урап, Грозный һәм Баҡыны алыуҙы планлаштыра. Бынан тыш, гитлерсылар һырттың үҙәк өлөшөн үтеп, Тбилиси, Кутаиси һәм Сухуми ҡалаларына сығырға ниәтләй.
Был ҡурғау операцияһы киң масштаблы булыуы менән үҙенсәлекле: унда барған һуғыштар фронт буйынса 1000 км-ға тиклем территорияны биләй, 800 км-ға тәрәнлеккә һуҙыла һәм 160 тәүлек дауамында бара.
Бөйөк Ватан һуғышы йылдарында Ҡыҙыл Армия менән үткәрелгән башҡа операцияларҙан ул өс төп аспекты менән айырылып тора. Беренсенән, ул һуғышты алып барыуҙың төрлө шарттары менән үҙенсәлекле: ваҡ һәм эре йылғалар ҡаршылығы, диңгеҙ яры, уйһыулыҡ, сусаҡтар, таулы урмандар, таш ҡаялы тауҙар, бейек тау артылыштары, йәйге эҫелек, көҙгө бысраҡ, аҙ ҡарлы ҡыш. Икенсенән, ғәскәрҙәр маневрлы оборона алымдарын киң ҡуллана. Ул бынан алда ла, унан һуң да бөтөнләй ҡулланмай, тиелек. Был оборона төрө биләгән территория өлөшөн бер аҙ юғалтып булһа ла, үҙ көсөңдө һаҡлап ҡалыуға йүнәлтелгән. Өсөнсөнән, операция барышында вермахт берләшмәләре һөжүмдәре менән бергә тылдан немец командованиеһы етәкселегендә эш иткән чечен, осетин, ингуш һәм башҡа Кавказ халҡынан торған ҡораллы көстәргә ҡаршы торорға тура килә.
Кавказды ҡулға төшөрөү өсөн немец-фашист командованиеһы 167 мең һалдат һәм офицерҙан, 1130 танктан, 4500 орудиенан һәм минометтан һәм меңгә яҡын самолеттан торған армия ебәрә. Ләкин гитлерсыларҙың СССР-ҙың Төркиә менән сигенә сығып, артабан Көнсығыш илдәренә баҫып инеү буйынса пландары килеп сыҡмай.
20-се тау-уҡсылар бригадаһы составында Кавказ өсөн барған ҡан ҡойошло һуғыштарҙа Башҡортостан минометсылары ла ҡатнаша. Шулар араһында Вәсиҡ Шәрипов яуҙарҙың береһендә батырҙарса һәләк була.


text:
Рөстәм Хәмитов Нефтекама ҡалаһында булдыФото: Олег Яровиков
Рөстәм Хәмитов Нефтекама ҡалаһында булды
Рөстәм Хәмитов Нефтекама ҡалаһында булдыФото: Олег Яровиков
24 декабрҙә Башҡортостан Президенты Рөстәм Хәмитов Нефтекамала булды, тип хәбәр иттеләр төбәк башлығының матбуғат хеҙмәтенән.
Республика етәксеһе яңы төҙөлгән 40 фатирлы торлаҡ йортто ҡараны. Бина «БР Социаль торлаҡ төҙөү фонды» коммерцияға ҡарамаған ойошмаһы средстволары иҫәбенә былтыр төҙөлә башлаған һәм бына файҙаланыуға ла тапшырылды. Рөстәм Хәмитов бүлмәләрҙе ҡарап сыҡты, ҡасандыр бала йорттарында тәрбиәләнгәндәргә дүрт фатирҙан асҡыстар тапшырҙы. Ҡалған 36 фатирҙан асҡыстар әҙ тәьмин ителгән граждандарға, йәш ғаиләләргә, мәғариф хеҙмәткәрҙәренә һәм күп балалы ғаиләгә тапшырылды. 2013 йылда Нефтекамала 135 фатирға иҫәпләнгән йәнә бер социаль йорт төҙөү планлаштырыла.
«НефАЗ» асыҡ акционерҙар йәмғиәтендә Рөстәм Хәмитов Marcopolo маркалы пассажирҙар автобустарын етештереү линияһын ҡараны.
2011 йылда «НефАЗ» асыҡ акционерҙар йәмғиәтенең ҙур акционеры – «КАМАЗ» асыҡ акционерҙар йәмғиәте менән Бразилияның Marcopolo компанияһы Рәсәйҙә автобустар етештереү һәм һатыу буйынса берлектә предприятие асыу тураһындағы килешеүгә ҡул ҡуйғайны. Автобустар «Нефтекама автозаводы» асыҡ акционерҙар йәмғиәтендә етештереләсәк. 2016 йылға линия йылына өс меңгә яҡын Marcopolo автобусы етештерәсәк, тип планлаштырыла предприятиела.


text:
Ғилми-ғәмәли конференция үткәрелә
Рәсәй Эске эштәр министрлығының Өфө юридик институтында "ХХI быуатта актуаль хоҡуҡ һәм дәүләт проблемалары" халыҡ-ара ғилми-ғәмәли конференцияһы үтә. Ғилми форумда Мәскәүҙәге БМО Мәғлүмәт үҙәге вәкиле, Рәсәйҙең күп төбәктәренән, шулай уҡ яҡын сит илдәрҙән — Украина, Ҡаҙағстан һәм Үзбәкстандан билдәле ғалимдар, дәүләт власы органдары вәкилдәре, Башҡортостандың юғары уҡыу йорттары уҡытыусылары, хоҡуҡ һаҡлау органдары хеҙмәткәрҙәре ҡатнаша.
— Беҙҙең конференция хоҡуҡ һәм дәүләттең хәҙерге замандағы үҫеш проблемаларына, дәүләт власы органдары һәм хоҡуҡ һаҡлау органдарының енәйәтселеккә ҡаршы көрәштә үҙ-ара эш итеү, хоҡуҡ һаҡлау эшмәкәрлеген камиллаштырыу мәсьәләләренә, дөйөм алғанда, глобалләштереү һәм донъя иҡтисади көрсөгөн йырып сығыу проблемаларына арналa, — тине "Башинформ" агентлығына Рәсәй Эске эштәр министрлығының Өфө юридик институты начальнигының ғилми эш буйынса урынбаҫары, милиция полковнигы, юридик фәндәр докторы Ришат Ниғмәтуллин.
Институт ғилми-ғәмәли конференцияларҙы ун йылға яҡын инде йыл һайын үткәрә. 2007 йылда бындай фәнни форум — ойошҡан енәйәтселеккә ҡаршы көрәштең халыҡ-ара һәм милли проблемаларына, 2008 йылда наркотиктарҙың законһыҙ әйләнешенә ҡаршы көрәш проблемаларына арналды. Конференция йомғаҡтары буйынса материалдар йыйынтыҡтары сығарыла, улар ғилми тикшеренеүҙәрҙә һәм уҡыу процесында бик тә талап ителә.


text:
31 декабрҙә «БЮТ»-та «Урғалы» музыкаль фильмының премьераһы
Уҙып барған йылдың һуңғы көнөндә Башҡортостан юлдаш телевидениеһы тамашасыларын Яңы йыл бүләге көтә. 21 сәғәттә «Урғалы» серле исеме аҫтында музыкаль фильм башлана.
Башҡортостан юлдаш телевидениеһында аңлатыуҙарынса, был фантастик тарихтың исеме Балаҡатай районындағы Урғалы ауылы менән бәйле түгел.
Силәбеләр, кеше ышанмаҫлыҡ был ваҡиға Силәбе өлкәһендә булды, тип дәлилләй. Екатеринбург халҡы, Уралдың баш ҡалаһынан алыҫ түгел, тип ныҡыша. Йөҙләгән ауыл уның менән маҡтана, тап меңләгән кеше был ваҡиға шаһиты, һәм хатта был тарихтың төп геройҙары булды, тип раҫлай. Әммә, ысынында иһә, бер кем дә ҡайҙа булғанын, ғөмүмән, булғанмы-юҡмы икәнен белмәй.
Сценарий авторы Дамир Йосопов, режиссеры Айнур Асҡаров, операторҙар Александр Лысенко, Илсур Ишәев.
Ролдәрҙә: Азамат Тимеров, Рәсүл Ҡарабулатов, Лилиә Биктимерова, Рөстәм Ғиззәтуллин, Заһир Иҫәнсурин, Ирек Булатов, Әлфиә Әмирханова, Диана Ишниязова, Артур Кәбиров, Милена Сираева, Илсур Тайсин, Сәйет Билалов.
Фильм директоры Гүзәл Ғөбәйҙуллина, продюсеры Рита Өмөтбаева.


text:
Өфө тормош сифаты буйынса Рәсәйҙең иң ҙур 100 ҡалаһы рейтингында тәүге бишәү иҫәбенә инде Фото: Андрей Старостин
Өфө тормош сифаты буйынса Рәсәйҙең иң ҙур 100 ҡалаһы рейтингында тәүге бишәү иҫәбенә инде
Өфө тормош сифаты буйынса Рәсәйҙең иң ҙур 100 ҡалаһы рейтингында тәүге бишәү иҫәбенә инде Фото: Андрей Старостин
ӨФӨ, 2015 йыл, 20 октябрь. /«Башинформ» мәғлүмәт агентлығы, Ксения Калинина/.
Өфө тормош сифаты буйынса Рәсәйҙең иң ҙур 100 ҡалаһы рейтингында тәүге бишәү иҫәбенә инде. Кисә Санкт-Петербургта XIV «Рәсәй төбәктәрендә һәм ҡалаларында стратегик планлаштырыу: һайлау урыны һәм урынды һайлау» дөйөм Рәсәй форумында 2014 йылға Рәсәйҙең иң ҙур 100 ҡалаһы интеграль рейтингы иғлан ителде.
«Өфө үҙенең рейтингын яҡшыртты һәм 2013 йыл менән сағыштырғанда дүрт баҫҡысҡа — һигеҙенсенән дүртенсе урынға күтәрелде. Башҡортостандың баш ҡалаһы Сочи (5 урын), Екатеринбург (6), Ҡазан (17), Һамар (21), Омск (44), Силәбе (45) кеүек ҙур ҡалаларҙы уҙып китте. Сорғот, Краснодар һәм Төмән лидерҙар рәтендә килә», — тип хәбәр иттеләр ҡала хакимиәтенең матбуғат хеҙмәтендә.
Рейтингты Рәсәйҙең Архитекторҙар союзы менән берлектә Санкт-Петербургтағы «Урбаника» территориаль планлаштырыу институты төҙөгән.
Тикшеренеү барышында торлаҡ менән тәьмин ителеү, заманса ҡулланыу алымдары, ҡала юлындағы көсөргәнешлек, енәйәтселек, яҡтыртылыу кимәле, тәбиғәт шарттары, төҙөклөк һәм экологик бысраныу дәрәжәһе иҫәпкә алынған.


text:
Рөстәм Вәлиев Башҡортостан һаулыҡ һаҡлау министрының беренсе урынбаҫары итеп тәғәйенләнде
ӨФӨ, 2015 йыл, 27 ғинуар. /«Башинформ» мәғлүмәт агентлығы/.
Башҡортостан Башлығы Рөстәм Хәмитов Рөстәм Вәлиевты республика һаулыҡ һаҡлау министрының беренсе урынбаҫары итеп тәғәйенләне.
Рөстәм Фазыл улы Вәлиев 1967 йылда Туймазы районының Серафимовка ҡасабаһында тыуған. 1993 йылда Башҡорт дәүләт медицина институтын тамамлаған.
2003 йылда — Өфө дәүләт сервис институтын, 2013 йылда РФ Президенты ҡарамағындағы Рәсәй дәүләт хеҙмәте академияһын тамамлаған.
Хеҙмәт юлын 1989 йылда ашығыс медицина ярҙамы станцияһында санитар булып башлай.
1993-1999 йылдарҙа — Бәләбәй үҙәк ҡала дауаханаһында табип-интерн, анестезиолог-реаниматолог.
1999-2000 йылдарҙа — Ҡыуатов исемендәге республика клиник дауаханаһында анестезиолог-реаниматолог.
2000-2001 йылдарҙа — Октябрьский ҡалаһының 2-се ҡала дауаханаһында анестезиолог-реаниматолог.
2001-2012 йылдарҙа Октябрьскийҙың Һаулыҡ һаҡлау идаралығында етәксе вазифаларын башҡара.
2012 йылдан бөгөнгө көнгә тиклем — Октябрьскийҙағы 1-се ҡала дауаханаһында баш табип.


text:
Фото:
Башҡортостанда Бөтә Рәсәй халыҡ иҫәбен алыуға әҙерлек планға ярашлы алып барыла
Фото:
Волга буйы федераль округында 2010 йылда Бөтә Рәсәй халыҡ иҫәбен алыуҙы ойоштороу буйынса Комиссия ултырышы үтте. Уны Рәсәй Федерацияһы Президентының Волга буйы федераль округындағы тулы хоҡуҡлы вәкиле урынбаҫары, Бөтә Рәсәй халыҡ иҫәбен алыу буйынса РФ Хөкүмәте Комиссияһы ағзаһы, округтағы халыҡ иҫәбен алыу комиссияһы етәксеһе Леонид Гильченко алып барҙы.
Милли идентификация мәсьәләһендә граждандарҙың конституцион хоҡуҡтарын күҙәтеүҙе, дини кешеләрҙә халыҡ иҫәбен алыуға ыңғай ҡараш булдырыу буйынса төп дини конфессиялар вәкилдәре менән хеҙмәттәшлек итеү, был дөйөм Рәсәй сараһының мөһимлеген аңлатыу өсөн агитацион эштәр алып барыуҙы Леонид Гильченко бөгөн комиссия ағзаларының иғтибары үҙәгендә булырға тейешле төп мәсьәләләр иҫәбендә тип белдерҙе.
Башҡортостанстат хәбәр итеүенсә, ултырышта халыҡ иҫәбен алыуға әҙерлек барышы хаҡында төбәк вәкилдәренең докладтары тыңланды. Халыҡ иҫәбен алыу-2010-ды үткәреүгә Башҡортостандың нисек әҙерләнеүе тураһында БР Хөкүмәте Премьер-министры урынбаҫары, мәҙәниәт һәм милли сәйәсәт министры, БР Хөкүмәте ҡарамағындағы 2010 йылдағы Бөтә Рәсәй халыҡ иҫәбен алыуҙы әҙерләү һәм үткәреү буйынса Комиссия рәйесе урынбаҫары Илдус Илешев һөйләне.
Уның әйтеүенсә, Башҡортостанда бар эштәр ҙә планға ярашлы һәм билдәләнгән ваҡытта алып барыла. Кадрҙар – ваҡытлыса халыҡ иҫәбен алыусы булып эшләүселәрҙе һайлап алыу әүҙем бара. Халыҡ иҫәбен алыуҙа ҡатнашырға теләүселәрҙең исемлеге төҙөлә, кандидаттар менән әңгәмәләшеүҙәр үткәрелә. Билдәле талаптарҙы күҙ уңында тотоп, иҫәп алыу һәм инструкторҙар бүлмәләренә биналар тәғәйенләү эше тамамлана. Дөйөм иҫәптән 90 процент биналарҙың ҡайҙа урынлашыуы асыҡланған. Халыҡ менән мәғлүмәти – аңлатыу эштәре лә планға ярашлы алып барыла.


text:
Фото:
Архангел һәм Белорет райондарында яңы социаль объекттар асылды
Фото:
Кисә Башҡортостан Президенты М.Ғ. Рәхимов эш сәфәре менән Архангел һәм Белорет райондарында булды. Республика башлығы райондарҙың социаль-иҡтисади үҫеше менән танышты һәм ҡайһы бер социаль объекттарҙы асыуға арналған тантаналы сараларҙа ҡатнашты.
Архангел районының Максим Горький ауылында М.Ғ. Рәхимов оло йәштәгеләр һәм инвалидтар өсөн яңы төҙөлгән “Шәфҡәтлелек” йорт-интернатында булды. Йөҙ урынға иҫәпләнгән йорт-интернатта оло йәштәгеләрҙең уңайлы йәшәйеше өсөн бөтә шарттар ҙа булдырылған. Ике ҡатлы бинала йоҡо корпусы, медицина кабинеттары, китапхана, ашхана урынлашҡан. Яңы объект асыу районда 80-гә яҡын эш урыны булдырыу мөмкинлеген бирә.
Белорет районындағы “Асы” шифаханаһында Республика көнөн яңы дауалау-диагностика һәм хакимиәт корпустарын, шулай уҡ һыу менән дауалау бинаһын асыу тантанаһы булды. Бөтә объекттар төҙөлөшө республика бюджетынан финансланған. Майҙаны 2500 квадрат метрлыҡ өс ҡатлы дауалау-диагностика корпусы заманса ҡорамалдар менән тулыһынса йыһазландырылған. 4 мең квадрат метрҙан ашыу майҙанлы өс ҡатлы административ корпуста шифахана хакимиәте, матурлыҡ салоны, диетик туҡланыу залы булған 300 урынлыҡ ашхана урынлашҡан. “Асы” шифаханаһында байрамға шулай уҡ ландшафтлы быуа төҙөлөшө тамамланды. Республика Президенты шифахана хеҙмәткәрҙәрен һәм ял итеүселәрҙе яңы объекттар асылыу менән ҡотланы һәм, Башҡортостанда дауалау, шифахана-курорт учреждениелары төҙөлөшөнә даими иғтибар бирелә, тип билдәләне.
— Республикабыҙҙағы кеүек шифаханалар Рәсәй Федерацияһының башҡа бер субъектында ла юҡ тиерлек. Бөтә Рәсәй һәм халыҡ-ара әһәмиәттәге төрлө форумдарҙа алынған күп һанлы наградалар быға дәлил булып тора, — тине тантанала М.Ғ. Рәхимов. Президент, көрсөк республиканың бөтә социаль йөкләмәләрҙе үтәүенә йоғонто яһамаясаҡ, тип айырып билдәләне.
Яңы корпустарҙы ҡарағанда М.Ғ.Рәхимов шифахананың артабанғы үҫеш перспективалары менән танышты. Киләһе йыл бында Ял үҙәге төҙөлөшө тамамланасаҡ, спорт майҙансығы файҙаланыуға тапшырыласаҡ. 150 урынлыҡ яңы корпус төҙөү күҙаллана. Планлаштырылған бөтә объекттар төҙөлөшө тамамланғас, шифахана проект ҡеүәтенә сығасаҡ. Бында бер үк ваҡытта 500 кеше ял итеү мөмкинлегенә эйә буласаҡ.
Белорет районында Башҡортостан Президенты шулай уҡ тәбиғи таш сығарыу предприятиеһында булды. Президент етештереү күләмдәре, һатыу баҙарҙары һәм үҫеш перспективалары менән ҡыҙыҡһынды.


text:
Ялан тәгәрлеге
Ялан тәгәрлеге, тәгәрҙәк (лат. Vanellus gregarius урыҫ. кречётка) төр ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Өйрәк ҙурлыҡ. Оҙон ғына аяҡлы ялан ҡошо. Дөйөм төҫө һарғылт һоро. Түбәһе, күҙҙәре аша үткән һыҙыҡ һәм ҡанаттарының сите ялтыр ҡара. Түшендә ҙур ғына ҡара-көрән тап бар, уның өҫ яғы ерәнһыу көрән. Оҙон ҡаштары, ҡанаттарындағы киң һыҙыҡ, ҡорһағы аҡ. Суҡышы, ҡанаттары ҡара. Тәгәрлектән ҙурлығы, асығыраҡ төҫө, бүрке юҡлығы менән айырыла.
Тауышы[үҙгәртергә | вики-тексты үҙгәртергә]
Тауышы өҙөк-өҙөк: «кррәк-кррәк-кррәк».
Йәшәү рәүеше[үҙгәртергә | вики-тексты үҙгәртергә]
Татырлауыҡтарҙа, үләне һирәк булған яландарҙа йәшәй. Төрлө бөжәктәр менән туҡлана. Күсмә ҡош. һирәк осрай. Ояһы ерҙә, ҡылған, бүтәгә төптәрендә була. Ҡара-көрән таплы 4 бөртөк һарғылт аҡ йомртҡа һала.
Һылтанмалар[үҙгәртергә | вики-тексты үҙгәртергә]
- Chettusia gregaria: информация на сайте Красной книги МСОП (инг.)
- Кречетка
Әҙәбиәт[үҙгәртергә | вики-тексты үҙгәртергә]
- Hayman, Peter; Marchant, John & Prater, Tony (1986): Shorebirds: an identification guide to the waders of the world. Houghton Mifflin, Boston. ISBN 0-395-60237-8


text:
Ҡабырсаҡтар
Ҡабырсаҡтар — пластинка айғолаҡлы моллюскылар (Bivalvia), моллюскылар класы. Экәм-төкәмдәрҙең ҡаты ҡабығы; ҡусҡар ҡабырсағы; ке яҡҡа асылмалы таш кеүек ҡаты ҡабыҡлы әкәм-төкәм; диңгеҙ ҡабырсағы[1].
Йөкмәткеһе
Таралышы[үҙгәртергә | вики-тексты үҙгәртергә]
Яҡынса 20 мең төрө билдәле, Донъя океанында, бер аҙ тоҙло һәм сөсө һыуҙа киң таралған. БР‑ҙа 40‑тан ашыу төрө бар, башлыса анодонталар, горошинкалар, шаровкалар.
Ҡылыҡһырлама[үҙгәртергә | вики-тексты үҙгәртергә]
Тәне ике яҡлап симметриялы, оҙонлоғо бер нисә мм алып 10 см тиклем һәм унан да ашыу. Кәүҙәнән һәм ҙур шына рәүешле аяҡтарҙан тора, мантия м‑н ҡапланған һәм ике ҡапҡаслы ҡабырсаҡ эсендә урынлашҡан. Ҡабырсағының ҡапҡастары һығылмалы тышҡы конхиолин ярыһы (лигамент) ярҙамында ярым асылған рәүештә тора, 1 йәки 2 ябыусы мускул м‑н ябыла. Башы юҡ. Ауыҙ уйымы кәүҙәһенең алғы осонда аяҡ төбө өҫтөндә урынлашҡан. Ашҡаҙанының эсендә кристалл «һабаҡлы» тоҡ рәүешле үҫентеһе бар (аш һеңдереүҙә һәм организмды анаэроб шарттарҙа кислород м‑н тәьмин итеүҙә ҡатнаша). Бауыры, башҡа моллюскыларҙан айырмалы рәүештә, өс өлөшлө. Нервы системаһы 3 пар ганглийҙан тора. Тойоу ағзалары насар үҫешкән. Айғолаҡтар менән тын ала. Күпселек төрҙәренең ныҡ ептәр (биссус; улар ярҙамында моллюскылар субстратҡа йәбешә) бүлеп сығарған биссус биҙе бар. Айырым енесле (йылға анодонталары), һирәк осраҡта гермафродит (шаровкалар, борсаҡсыҡтар). Аталаныу тышта бара.
Йәшәйеше һәм үрсеүе[үҙгәртергә | вики-тексты үҙгәртергә]
Күпселек төрҙәрҙең балағорттары (трохофора, велигер) планктондыңтөп өлөшөн тәшкил итә, йылға ҡабырсыҡтары, анодонталарҙыҡы — глохидиялар балыҡтарҙа паразит булып йәшәй. Ваҡ планктон организмдары (бактериялар, ылымыҡтар һ.б.), детрит менән туҡлана. БР‑ҙа күлдә, быуала, йылғала, һыуһаҡлағыстарҙа тереклек итә. Һыу ятҡылыҡтарын таҙартыуҙа ҡатнаша, күп балыҡтар өсөн аҙыҡ булып тора. Ҡайһы берҙәренең (ябай йылға ҡабырсағы) ҡабырсаҡтарынан биҙәүестәр эшләйҙәр. Күп төрҙәре (мәҫәлән, йылға дрейссенаһы), һыу төбөндә өйкөмдәр барлыҡҡа килтереп, судноларға һәм гидротехник ҡоролмаларға зыян килтерә.
Галерея[үҙгәртергә | вики-тексты үҙгәртергә]
-
Сандро Боттичелли, Рождение Венеры, Уффици, Флоренция
-
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)
Әҙәбиәт[үҙгәртергә | вики-тексты үҙгәртергә]
- Наталья Московская. Раковины мира. История, коллекционирование, искусство. Издательства: Аквариум-Принт, Харвест, 2007 г. Твёрдый переплет, 256 стр.
Һылтанмалар[үҙгәртергә | вики-тексты үҙгәртергә]
- Ҡабырсаҡтар // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Өфөнөң Калинин районында яңы балалар баҡсаһы асылды
Өфөлә балалар баҡсаһы артты. 12 июндә, байрам көнөндә, Калинин районының Черниковская урамында 219-сы яңы мәктәпкәсә белем биреү учреждениеһы асылды.
Әүәлерәк был урында санитар-эпидемиологик талаптарға һәм янғын хәүефһеҙлеге нормаларына яуап бирмәгән ике иҫке балалар баҡсаһы урынлашҡан ине. Шуға күрә уларҙы ябып, урынына ҙурҙан бер бина төҙөргә ҡарар ителде.
Яңы мәктәпкәсә белем биреү учреждениеһы 220 балаға иҫәпләнгән. Беренсе ҡатында бәләкәстәр өсөн төркөмдәр, ашхана блогы, бассейн, медицина блогы, кер йыуыу бүлмәһе, административ баналар урынлашҡан. Икенсе ҡатында урта һәм өлкән йәштәге балалар төркөмдәре, физкультура залы, педагог-психолог һәм логопед бүлмәһе, рәсем студияһы, ҡышҡы баҡса, йәш эколог бүлмәһе урын алған.
Һуңғы алты йылда Калинин районында биш балалар баҡсаһы сафҡа индерелгән, алдағы өс йылда иһә тағы бишәүҙе төҙөү планлаштырыла, тип хәбәр ителә Өфө хакимиәтенең сайтында.


text:
Фото:
“Башҡортостандың 100 иң матур урыны” белешмәһе өҫтәп сығарылды
Фото:
Зәйнәб Биишева исемендәге Башҡортостан "Китап" нәшриәтендә былтыр йәйге миҙгелдә иң популяр китап —"Башҡортостандың 100 иң матур урыны" иллюстрациялар менән биҙәлгән белешмәһенең өҫтәмә тиражы баҫылып сыҡты.
"Рифей" нәшриәте менән берлектә сығарылған был китап Башҡортостан буйынса иң дөрөҫ һәм ентекле белешмә булып тора. Элек бындай форматтағы белешмә баҫмалар сығарылмағайны.
Был сағыу, матур биҙәлгән китап уҡыусыларҙы Башҡортостандың Көньяҡ Уралы төбәгендәге иң матур мөйөштәр менән таныштыра. Ул алты бүлектән тора: "Тауҙар", "Ҡаялар", "Йылғалар һәм сығанаҡтар", "Күлдәр һәм һыу һаҡлағыстар", "Мәмерйәләр", "Шарлауыҡтар". Был бүлеккә өҫтәп объекттарҙың урынлашҡан урыны менән географик карта һәм Өфө почтамтынан ("нуль километр") алып күрһәтелгән пунктҡа тиклем автомобиль юлы буйлап алыҫлыҡ бирелгән таблица һалынған, был теләүселәрҙең барыһына ла сәйәхәт маршрутын үҙ аллы билдәләргә булышлыҡ итә.
Белешмә әҙер стандарт маршруттар бирмәй, ә унда сәфәрҙе – ҙур булмаған экскурсияларҙан алып төрлө ҡатмарлылыҡтағы спорт походтарына тиклем – планлаштырырға ярҙам итеүсе белешмә мәғлүмәт бирелә.
Китеп рус телендә 3000 дана тираж менән сығарылған. Уны "Китап" нәшриәтенең фирма магазинында («Башҡорт китабы йорто») һәм «Белая река» нәшриәтенең китап магазинында («Белем») һатып алырға мөмкин.


text:
Краснокама районы хакимиәте башлығы итеп йәнә Рәзиф Ғилмуллин һайланды
30 ноябрҙә Краснокама районы муниципаль район Советы ултырышы үтте, унда муниципаль район хакимиәте башлығын контракт буйынса тәғәйенләү мәсьәләһе тикшерелде. Хакимиәт башлығы вазифаһына конкурс һөҙөмтәләре буйынса конкурс комиссияһы ике кандидатты тәҡдим итте. Улар – Нефтекама район-ара ветеринария станцияһы начальнигы Рәиф Мөхәмәтнуров һәм муниципаль район хакимиәте башлығы вазифаһын ваҡытлыса башҡарыусы Рәзиф Ғилмуллин. Ике кандидат та район Советы депутаттарына районды үҫтереү буйынса үҙ программаларын тәҡдим итте.
Асыҡ тауыш биреү һөҙөмтәһендә райондың өсөнсө саҡырылыш Советы депутаттары Краснокама районы муниципаль район хакимиәте башлығы вазифаһына Рәзиф Ғилмуллинды тәғәйенләне, тип хәбәр иттеләр район хакимиәтенең мәғлүмәт-аналитика бүлегенән. Уның менән контрактҡа Совет рәйесе Хәмит Ситдиков ҡул ҡуйҙы.


text:
Михаил Бабич Волга буйы федераль округы халҡын Еңеү көнө менән ҡотланы
Рәсәй Федерацияһы Президентының Волга буйы федераль округындағы Тулы хоҡуҡлы вәкиле Михаил Бабич Волга буйы федераль округы халҡын Еңеү көнө менән ҡотланы.
— Бөйөк Ватан һуғышы геройҙарының батырлыҡтары йылдар үтһә лә ҡартаймай, ул Ватанға, тарихҡа, дөйөм кешелек ҡиммәттәренә мөнәсәбәт менән бәйле айырым мәғәнәгә эйә була.
Ватаныбыҙ өсөн баштарын һалған һәм бөгөнгө байрамға тиклем йәшәп килгән кешеләр алдында баш эйәбеҙ. Бөгөн Еңеү – ышаныслы ҡулдарҙа. Иле менән ғорурланған, ата-бабаларының батырлыҡтарын хөрмәт иткән, үҙ тарихын белгән һәм Ватанын яратҡан яңы быуын малайҙар һәм ҡыҙҙар үҫеп килә.
Һеҙгә һаулыҡ һәм тыныслыҡ, бәхет һәм именлек теләйем. Бөгөн генә түгел, ә тормошобоҙҙоң һәр көнөндә тыуған илебеҙҙә йәшәү, һәр көнгә ҡыуаныу, балалар үҫтереү һәм тәрбиәләү мөмкинлеген биргән, Бөйөк Ватан һуғышы йылдарында тыныслыҡты яҡлап ҡалған ватандаштарыбыҙҙы иҫләргә тейешбеҙ. Һәм был мираҫты һаҡсыл һаҡларға, үҫтерергә һәм Рәсәйҙең йәш быуынына тапшырырға тейешбеҙ, — тиелә РФ Президентының Волга буйы федераль округындағы Тулы хоҡуҡлы вәкиле ҡотлауында.


text:
Ул китаптарҙа һәм изге эштәрҙә йәшәүен дауам итә (яҙыусы Сәғит Агиштың тыуыуына 110 йыл тулыуға ҡарата)
ӨФӨ, 2014 йыл, 25 декабрь. /«Башинформ» мәғлүмәт агентлығы, Владимир Романов/.
Бөгөн хәҙерге заман башҡорт әҙәбиәтенә, башҡорт сатираһы һәм юморына нигеҙ һалыусыларҙың береһе Сәғит Агиштың тыуыуына 110 йыл тула.
Сәғит Ишмөхәмәт улы Агишев 1904 йылдың 25 декабрендә Ырымбур өлкәһенең Иҫәнгилде ауылында тыуған. 1917 йылда Ырымбур ҡалаһының «Хөсәиниә» мәҙрәсәһендә уҡый башлай, әммә ауырып китеү сәбәпле уҡыуын ҡалдырып, өйөнә ҡайтырға мәжбүр була. Бында ул Юлдаш ауылы мәктәбендә белем алыуын дауам итә. 1921 йылда Ырымбур ҡалаһының Башҡорт педагогия техникумына инә, Өфөлә К.А.Тимирязев исемендәге Башҡорт педагогия институтында уҡый.
1934 йылдан Сермән һәм Белорет педучилищеларында уҡыта. Артабан Өфөләге Уҡытыусыларҙы камиллаштырыу институтында ғилми хеҙмәткәр, Башҡорт АССР-ның Халыҡ комиссарҙары ҡарамағындағы сәнғәт эштәре буйынса идаралыҡ инспекторы булып эшләй. 1943 йылда Башҡортостан Яҙыусылар союзы идараһына һайлана. Һуғыштан һуң Сәғит Агиш «Әҙәби Башҡортостан» (хәҙерге «Ағиҙел») журналының яуаплы мөхәррире була.
Бөйөк Ватан һуғышы йылдарында Сәғит Агиш совет кешеләренең патриотик һыҙаттарын һүрәтләгән «Атлы Илмырҙа», «Әхмәҙулла», «Фронтҡа», «Минең өс айым» китаптарын яҙа. 1950 йылда иң ҙур әҫәрен — «Нигеҙ» романын ижад итә.
Яҙыусы үҙе иҫән саҡта Хеҙмәт Ҡыҙыл Байраҡ һәм «Почет Билдәһе» ордендары менән наградланған. 1975 йылда Салауат Юлаев исемендәге республика премияһы бирелгән.


text:
Рөстәм Хәмитов Республика балалар клиник дауаханаһының яңы диагностика үҙәгендә булдыФото: Андрей Старостин
Рөстәм Хәмитов Республика балалар клиник дауаханаһының яңы диагностика үҙәгендә булды
Рөстәм Хәмитов Республика балалар клиник дауаханаһының яңы диагностика үҙәгендә булдыФото: Андрей Старостин
Өфөлә Республика балалар клиник дауаханаһында урынлашҡан заманса диагностика үҙәге файҙаланыуға тапшырылды. Яңы бина рекордлы ваҡыт эсендә төҙөлгән. Үҙәк 2011 йылдың октябрендә төҙөлә башлаған һәм бөгөн бәләкәй пациенттар бында тикшереү үтә.
Төбәктең Һаулыҡ һаҡлау системаһын яңыртыу программаһын тормошҡа ашырыу сиктәрендә төҙөлгән медицина үҙәген Башҡортостан Президенты Рөстәм Хәмитов ҡараны. Учреждение заманса ҡорамалдар менән йыһазландырылған, улар төрлө тикшереүҙәр үткәрергә мөмкинлек бирә. Бындай медицина ҡорамалдарын төҙөүгә һәм һатып алыуға 1,2 миллиард һум аҡса бүленгән.
Республика балалар клиник дауаханаһының баш табибы Рөстәм Әхмәтшин һүҙҙәренсә, әлеге үҙәктең өҫтөнлөгө шунда: барлыҡ хеҙмәттәр бер урында күрһәтеләсәк. Бығаса диагностика үҙәктәре төрлө урындарҙа урынлашҡан булған һәм был, әлбиттә, табиптар һәм пациенттар өсөн ҡыйынлыҡтар тыуҙырған.
Рөстәм Әхмәтшин республика Президентына хәбәр итеүенсә, дауаханала йыл һайын Башҡортостандың төрлө ҡала һәм райондарынан 20 меңгә яҡын бала дауалана, алты меңдән ашыу операция үткәрелә. Юғары технологиялы медицина ярҙамы – 1500-ҙән ашыу балаға, консультатив ярҙам 25 меңгә яҡын сабыйға күрһәтелә.
Бынан тыш, ағымдағы йылдың июнь-июль айҙарында Ғ.Ҡыуатов исемендәге Республика клиник дауаханаһында бала табыу йорто сафҡа индерелергә тейеш, ә сентябрь-октябрь айҙарында онкология диспансерында «Кибернож» системаһын һәм Эмиссион томография үҙәген асыу планлаштырыла, тип хәбәр итте Рөстәм Хәмитов. Бынан тыш, һаулыҡ һаҡлау объекттары бөтә республика буйлап төҙөлсәк, тип билдәләне Президент.
Республика балалар клиник дауаханаһына визит барышында Рөстәм Хәмитов эш хаҡы һәм торлаҡ мәсьәләләренә лә туҡталды.
— Табиптарҙың уртаса эш хаҡы 50 процентҡа артып, 32 мең һумға етте. Рәсәй Президенты беҙҙең алға ҡуйған бурыстарға ярашлы, 2018 йылға ул төбәк буйынса уртаса эш хаҡы кимәленән ике тапҡырға юғарыраҡ булырға тейеш, — тип билдәләне Рөстәм Хәмитов.


text:
Президент вазифаһына кандидатты Башҡортостандың кәмендә 48 муниципаль районы һәм ҡала округы хупларға тейеш
Башҡортостан Президенты вазифаһына кандидат республиканың кәмендә 48 муниципаль районындағы һәм ҡала округындағы вәкиллекле органдар депутаттары тарафынан хупланырға тейеш. Тейешле ҡарар шаршамбы, 18 июндә, Башҡортостандың Үҙәк һайлау комиссияһы ултырышында ҡабул ителде.
Комиссия Башҡортостан Президенты вазифаһына кандидатты күрһәтеүҙе хуплап муниципаль берәмектәрҙең вәкиллекле органдарынан 457 депутаттың ҡултамғаһы йыйылырға тейешлеген билдәләне.
Шулай уҡ республика муниципаль райондарҙың һәм ҡала округтарының вәкиллекле органдарындағы 57 депутаттың ҡултамғаһы булырға тейеш.


text:
HTML
HyperText Markup Language (HTML) — веб-биттәр яһай торған, билдәләр һалыу теле. Веб-биттәрҙе күбеһенсә веб-браузер ярҙамында ҡарап була, мәҫәлән, Internet Explorer. HTML ярҙамында веб-биттә ошондай эштәр башҡарып була: текст яҙыу, һылтанмалар яһау, һүрәттәр ҡуйыу, видео һәм аудио файлдарҙы индереү һәм башҡалар.
HTML ярҙамында ошо әйтеп кителгән операцияларҙы махсус тегтар менән билдәләйҙәр. HTML ярҙамында веб-биткә тағы ла мета-мәғлүмәттәр өҫтәп була. Улар веб-бит тураһында мәғлүмәт һаҡлай; мәҫәлән, веб-битте яһаған автор тураһында. Мета-мәғлүмәт веб-браузер ярҙамында күрһәтелмәй.
HTML кодҡа Cascading Style Sheets (CSS) һәм JavaScript индерелә ала. CSS веб-биттең браузерҙа күрһәтелеүен тасуирлай; мәҫәлән, фон төҫөн, шрифт төрө һ.б., JavaScript веб-биткә яңы фунциялар өҫтәй, һәм веб-битте интерактивлыҡ менән тәьмин итә.
World Wide Wed Consortium (W3C) — Бөтә Донья Интернет Селтәре Консорциумы — HTMLды стандартлаштыра һәм яңы төрҙәрен ғәмәлгә керетә. HTMLдың бер-нисә версиялары бар. Әлеге ваҡытта HTML 4.01 стандарлаштырылған, һәм бөтә кешеләргә ошо версияны ҡулланыу тәҡдим ителә. Яңы версияһы, HTML 5, бер-нисә йылдан стандартлаштырыласаҡ. W3C бынан тыш XHTML стандартын үҫтерә. Ул HTMLға оҡшаған, тағы бер билдә һалыу теле, әммә уны яҙыу тәртибе ҡатыраҡ.[1]
Йөкмәткеһе
Тарихы[үҙгәртергә | вики-тексты үҙгәртергә]
HTMLды фәнни һәм техник документтар менән алмашыу өсөн Тим Бернерс-Ли (Tim Berners-Lee) CERNда эшләп сығарған (1991—1992-се йылдарҙа).
Версиялары:
- HTML 2.0 — 1995 йыл, ноябрь
- HTML 3.0 — 1995 йыл
- HTML 3.2 — 1997 йыл, ғинуар
- HTML 4.01 — 1999 йыл, 24 декабрь (стандартлаштырылған)
- HTML 5 — эшләнә.
Тег[үҙгәртергә | вики-тексты үҙгәртергә]
HTMLда махсус берәмектәр ҡулланыла, ошо берәмектәр программалау телендә «тег» тип атала. Тегтар браузерға веб-бит нисек күрһәтелеүен тасуирлайҙар.
Тег стандартлаштырылған тәртиптә яҙыла. Ул ошо тамғалар эсендә урынлаша:
< һәм
>, мәҫәлән,
— абзац тегы. Тегтар эсендә өҫтәмә атрибут булыуы мөмкин, атрибуттар тегтың үҙенсәлектәрен үҙгәртә; мәҫәлән,
. Был
align атрибуты — абзацты тигеҙләтә торған атрубут, ә
center — атрибутты урта һыҙыҡ буйлап тигеҙләтә.
Тегтар ике төрлө була: парһыҙ һәм парлы.
Парһыҙ тегтар:

— икенсе юлға төшөү;

— рәсем беркетеү, src — файл юлын күрһәтеүсе мотлаҡ атрибут, alt — рәсемгә сысҡанды йүнәлткәндә килеп сыға торған альтернатив текст;

— браузерға биттең хәрефтәре юникод ярҙамында кодланған тип хәбәр итеүсе мета-тег.
Парлы тегтар асыусы һәм ябыусы тегтан тора. Асыусы тег (
— бындай тег юҡ, миҫал ғына), браузерға был эстәге булекте формматлаштырыу башланды тип хәбәр итә, ябыусы тег (
) форматлаштырыу бөттө тип хәбәр итә. Ошо тегтарҙың ҡайһы бер өлгөләре:
Башлыҡ
текст
—
“ ” — асыусы тег,
” ” — ябыусы тег;
Google
—
— веб-биткә һылтанма тегы башы,
href=” http://www.google.ru/” — һылтанма сайт адресы.
HTML документ яһау[үҙгәртергә | вики-тексты үҙгәртергә]
HTML документтың киңәйеүе .html йәки .htm була. HTML документ яһауҙың бер ҡыйынлығы ла юҡ. Иң ябай ысул — тексты форматлаштырмаған текст мөхәррире (редакторы) ярҙамында яһау (мәсәлән, Блокнот). Иң ябай HTML документ яһау өсөн текст мөхәррирендә аҫтағы листингты яҙырға кәрәк.

Башлыҡ

Ҡарға
Ҡара ҡарға ҡарҙан бара

Артабан ошо тексты UTF-8 кодировкаһында һаҡларға, ә унан һуң ошо файлдың киңәйеүен .html-ға (йәки .htm) үҙгәртеп һаҡларға, шунан браузер менән асырға.
HTML документтар төҙөү өсөн бик күп ҡеүәтле программалар бар. Шуларҙың береһе, бушлай күсереп ала торғаны, Microsoft Visual Web Developer 2010 Express.


text:
Декабрь айында Өфөлә торлаҡ хаҡы 1,4 процентҡа ҡиммәтләнде
ӨФӨ, 2015 йыл, 26 ғинуар. /«Башинформ» мәғлүмәт агентлығы, Эльвира Латипова/.
Өфөлә декабрь айында торлаҡтың бер квадрат метрының уртаса хаҡы 63,8 мең һум тәшкил итте, был ноябргә ҡарата 1,4 процентҡа күберәк. Санкт-Петербургта (плюс 1,8 процент), Һамарҙа һәм Рязандә (плюс 1,5 процент) хаҡтар Өфөгә ҡарағанда тиҙерәк артты. Хаҡтар мониторингына 22 ҙур ҡала һәм Мәскәү өлкәһе инде.
Тикшерелгән территориялар буйынса торлаҡҡа иң юғары хаҡтар Мәскәүҙә (квадрат метры 194,2 мең һум), Санкт-Петербургта (100,3), Мәскәү өлкәһендә(79,3), Екатеринбургта (70,3) һәм Түбәнге Новгородта (68,8).


text:
Ярты йылда Башҡортостанда 10726 кг аҙыҡ-түлек бракка сығарылған
Башҡортостанда беренсе ярты йыллыҡта дөйөм ауырлығы 10726 килограмм тартҡан 532 партия сифатһыҙ һәм хәүефле аҙыҡ продукттары һәм аҙыҡ-түлек сеймалы бракка сығарылған. Роспотребнадзорҙың БР буйынса идаралығының беренсе ярты йыллыҡтағы эшмәкәрлегенең һөҙөмтәһендә 1,9 миллион һумлыҡ 905 берәмек аҙыҡ-түлеккә ҡарамаған сифатһыҙ ҡулланыу тауарҙары әйләнештән алынған.
Тикшереү йомғаҡтары буйынса санитар табибтар асыҡланған ҡағиҙә боҙоуҙарҙы бөтөрөүгә 2702 күрһәтмә биргән.
Алты айҙа 8718 мең һумға 3954 административ штраф һалынған. Идаралыҡтың вазифалы кешеләре менән асылған административ эштәр буйынса судья объекттар эшмәкәрлеген туҡтатыу тураһында 49 ҡарар ҡабул иткән.


text:
Рөстәм Хәмитов Башҡортостан урыҫтарының икенсе конгресына сәләмләү хаты ебәрҙе
Республика Президенты Рөстәм Хәмитов Башҡортостан рустарының икенсе конгресы делегаттарына сәләмләү хаты ебәрҙе. Уны конгреста Башҡортостан Республикаһы Дәүләт Йыйылышы – Ҡоролтай рәйесе Константин Толкачев уҡып ишеттерҙе.
— Рус халҡының илебеҙҙең, бөгөнгө Башҡортостандың үҫешенә индергән өлөшө баһалап бөткөһөҙ, ул иҡтисади, ижтимағи тормоштоң барлыҡ өлкәләрендә лә мөһим роль уйнаған һәм уйнай, — тиелә сәләмләү хатында. – Төрки, славян һәм фин-уғыр халыҡтарының быуаттар дауамында үҙ-ара килешеп эш итеү һөҙөмтәһендә илебеҙҙә күп милләтле Рәсәй өсөн үрнәк булырлыҡ үҙ-ара дуҫ булып йәшәү өлгөләре булдырылған. Ауырлыҡтарҙы бергә еңеп сыҡҡан, бер береһенең уңыштарына ҡыуана белгән, сағыу мәҙәниәттәр берҙәмлеген булдырған халыҡтар берлеге – быларҙың барыһы ла беҙгә изгелек эстафетаһын ҡалдырған ата-бабаларыбыҙ ҡаҙаныштары. Был изге йолаларҙы һаҡлап ҡалыу, граждандар татыулығын һәм төрлө милләт һәм конфессия вәкилдәренең берҙәмлеген нығытыу бөгөн властың һәм гражданлыҡ йәмғиәте институттарының мөһим бурысы булып тора. Беҙҙең барыбыҙҙы ла дөйөм бер маҡсат берләштерә — ул йәмғиәттең йылдам үҫеше, Рәсәй дәүләтен нығытыу, йәшәү сифатын арттырыу һәм халыҡтар именлеге. Был маҡсаттарға татыулыҡһыҙ һәм бер-береңә ышаныуһыҙ ирешеп булмай. Собор һәм республиканың башҡа этномәҙәни ойошмалары эшмәкәрлегенең рус халҡының бай тарихи мираҫын һаҡлап ҡалыуға, шулай уҡ үҫеп килгән быуында милли мәҙәниәттәргә ҡарата ихтирам тәрбиәләүгә йүнәлтелеүе бик мөһим. Йәмғиәттең әхлаҡи сәләмәтлеген нығытыу, айырымланыу идеяларына ҡаршы тороу буйынса йәмәғәт ойошмаларыбыҙ әүҙем эш алып бара ала, тип иҫәпләйем.
Рөстәм Хәмитов форум сиктәрендә рустарҙың һәм төбәктең башҡа халыҡтарының көнүҙәк мәсьәләләре, үҙ-ара килешеп эш итеү ысулдары, был процестарҙа йәмәғәт ойошмаларының роле эшлекле тикшереләсәгенә ышанысын белдерҙе һәм конгреста ҡатнашыусыларға һаулыҡ, именлек, эштәрендә уңыштар теләне.


text:
Өфөлә «БРИКС һәм ШОС илдәренең студент яҙы» халыҡ-ара фестиваленә йомғаҡ яһалдыФото: Рәсәй Йәштәр союзы, Георгий Шишкин
Өфөлә «БРИКС һәм ШОС илдәренең студент яҙы» халыҡ-ара фестиваленә йомғаҡ яһалды
Өфөлә «БРИКС һәм ШОС илдәренең студент яҙы» халыҡ-ара фестиваленә йомғаҡ яһалдыФото: Рәсәй Йәштәр союзы, Георгий Шишкин
ӨФӨ, 2016 йыл, 28 июнь. /«Башинформ» мәғлүмәт агентлығы, Гөлфиә Акулова/.
Өфөлә «БРИКС һәм ШОС илдәренең студент яҙы» халыҡ-ара фестиваленә йомғаҡ яһалды. Сара 24-27 июндә уҙҙы. Фестиваль «Рәсәй студент яҙы» студенттар ижадына ярҙам итеү һәм үҫтереүҙең халыҡ-ара этабы булып тора. Сараны ойоштороусылар — Рәсәй Мәғариф һәм фән министрлығы, Рәсәй Йәштәр союзы, Башҡортостан Хөкүмәте, Өфө дәүләт нефть техник университеты. Быйыл фестиваль ЮНЕСКО етәкселегендә ойошторолдо.
Баш ҡалаға донъяның 17 иленән меңдән ашыу ижади һәм талантлы студенттар килде. Күләмле сараның программаһында биш йүнәлеш ҡаралғайны. БРИКС һәм ШОС илдәренең икенсе йәштәр форумында төрлө ил вәкилдәре милли йәштәр ойошмаларының эшмәкәрлеге хаҡында һөйләне, халыҡ-ара хеҙмәттәшлекте үҫтереү тәжрибәһе менән уртаҡлашты. «Медиаяҙ» йүнәлешендә ҡатнашыусылар йәштәр киң мәғлүмәт сараларының ыңғай һәм кире яҡтарын тикшерҙе, мәғлүмәт агентлыҡтары һәм баҫма мөхәррирҙәренең лекцияларын тыңланы, оҫталыҡ дәрестәрен ҡараны. «Арт холл» ижади йүнәлеше сиктәрендә студенттар делегацияларҙың милли ижади программаларын, БРИКС һәм ШОС илдәре халыҡтарының колоритын күрһәтте. «Универвидение» проектында Рәсәй, Ҡытай, Азербайжан, Тажикстан, Әрмәнстан, Һиндостан вәкилдәре йыр-моң бәйгеһендә ярышты. Фестиваль 27 июндә, Рәсәй йәштәре көнөндә, «Яҙ королеваһы-2016» матурлыҡ конкурсы менән тамамланды. Өфө ҡыҙы Гөлнур Зиннәтова ун ҡатнашыусы араһында иң сибәре тип танылды.
«Республикабыҙҙа ошо фестивалде ойоштороу һәм үткәреү өсөн ныҡлы нигеҙ һалынған, ул — 40 йылдан ашыу уҙғарылған «Студент яҙы» фестивале. Әлеге проект лайыҡлы кимәлдә ойошторолдо, студенттарыбыҙҙың ижадын һәм потенциалын күрһәтә алдыҡ. Сара дуҫлыҡты, хеҙмәттәшлекте һәм толерантлыҡты пропагандаланы», — тине «Башинформ» агентлығында үткән матбуғат конференцияһында Өфө дәүләт нефть техник университетының уҡытыу-тәрбиә эштәре буйынса идаралығы етәксеһе Андрей Греб.


text:
Туймазы һәм Ауырғазы райондарында – яңы башлыҡтар
Туймазы һәм Ауырғазы райондарында кадрҙар алмашынды.
Туймазы районы муниципаль районы Советы ултырышында Суфиянов Айҙар Рифғәт улын Башҡортостан Республикаһы Туймазы районы муниципаль районының хакимиәте башлығы итеп тәғәйенләү тураһында ҡарар ҡабул ителде. Ошо уҡ көндө Ауырғазы районы Советы депутаттары ла үҙ районы хакимиәте башлығы вазифаһына Иҙрисов Зөфәр Йәүҙәт улын тәғәйенләргә ҡарар итте.
Суфиянов Айҙар Рифгғәт улы 1972 йылдың 21 июлендә Туймазы ҡалаһында тыуған. Юғары белемле, Иваново дәүләт химия-технология академияһын, БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған. Хеҙмәт эшмәкәрлеген 1989 йылда Туймазы автобетоновоздар заводының иретеп йәбештереү цехы слесары булып башлай. 1990-1995 йылдарҙа — Иваново дәүләт химия-технология академияһында уҡый. 1995-2003 йылдарҙа — Туймазы ҡалаһы һәм Туймазы районы хакимиәтенең йәштәр эштәре буйынса бүлеге мөдире, йәштәр сәйәсәте буйынса комитеты рәйесе. 2003-2004 йылдарҙа — Туймазы ҡалаһының «Төньяҡ» муниципаль берәмеге башлығы. 2004-2007 йылдарҙа — Туймазы районы һәм Туймазы ҡалаһының «Торлаҡ-коммуналь хужалығы идаралығы» муниципаль-унитар предприятиеһы директоры. 2007-2008 йылдарҙа — Туймазы районы муниципаль районы хакимиәте башлығының торлаҡ-коммуналь хужалыҡ буйынса урынбаҫары вазифаһын башҡарыусы. 2008-2012 йылдарҙа — Туймазы районы муниципаль районы хакимиәте башлығының торлаҡ-коммуналь хужалыҡ буйынса урынбаҫары. 2012 йылдың июленән әлеге ваҡытта район башлығы итеп тәғәйенләгәнгә тиклем Башҡортостан Республикаһы торлаҡ-коммуналь хужалығы министры урынбаҫары булып эшләй.
Иҙрисов Зөфәр Йәүҙәт улы 1964 йылдың 12 сентябрендә Ауырғазы районының Яңы Юлдаш ауылында тыуған. Башҡортостан ауыл хужалығы институтын тамамлаған. 1981-1982 йылдарҙа — Ауырғазы районының Ильич исемендәге колхозы һөтсөлөк фермаһында слесарь, 1982-1987 — Башҡортостан ауыл хужалығы институты студенты, 1987-1992 — Ильич исемендәге колхозда инженер-технолог, 1992-2002 — «Сулпан» ауыл хужалығы производство кооперативы рәйесе, 2002-2005 — Ауырғазы районы хакимиәте башлығы урынбаҫары — ауыл хужалығы идаралығы начальнигы. 2013 йылдың сентябренән Ауырғазы районы муниципаль районы хакимиәте башлығы вазифаһын ваҡытлыса башҡарҙы.


text:
Рөстәм Хәмитов IV Рәсәй-Ҡырғыҙстан төбәк-ара конференцияһында сығыш яһаны Фото: Башҡортостан Башлығының матбуғат хеҙмәте
Рөстәм Хәмитов IV Рәсәй-Ҡырғыҙстан төбәк-ара конференцияһында сығыш яһаны
Рөстәм Хәмитов IV Рәсәй-Ҡырғыҙстан төбәк-ара конференцияһында сығыш яһаны Фото: Башҡортостан Башлығының матбуғат хеҙмәте
ӨФӨ, 2015 йыл, 22 сентябрь. /«Башинформ» мәғлүмәт агентлығы, Илья Спиридонов/.
22 сентябрҙә Бешкәк ҡалаһында Башҡортостан Башлығы Рөстәм Хәмитов «Евразия иҡтисади союзы. Төбәк-ара хеҙмәттәшлектең яңы мөмкинлектәре» IV Рәсәй-Ҡырғыҙстан төбәк-ара конференцияһының пленар ултырышында сығыш яһаны.
Республика етәксеһе, Башҡортостандың Рәсәйҙең төп индустриаль, фәнни-мәғариф һәм мәҙәни үҙәктәренең береһе булыуын билдәләп, төбәктең иҡтисади һәм инвестиция ҡеүәте менән таныштырҙы.
– Беҙҙең өсөн партнерҙарыбыҙ менән халыҡ-ара бәйләнештәрҙе нығытыу өҫтөнлөклө булып тора. Былтыр улар менән сауҙа әйләнеше яҡынса 14 миллиард долларға еткән, шуларҙың 93 проценты – Башҡортостандан оҙатылған продукция. Әммә Ҡырғыҙстанға 150 миллион доллар самаһы ғына тура килә, – тине Рөстәм Хәмитов. – Әлбиттә, бәйләнештәрҙе диверсификацияларға кәрәк. Нефть тармағынан тыш, машина эшләүҙе, биотехнологияларҙы, мәғлүмәт технологиялары секторын, логистиканы, туризмды, ауыл хужалығын, аҙыҡ-түлек сәнәғәтен, мәғарифты, мәҙәниәтте йәлеп итеү зарур.
Башҡортостан Башлығы һүҙҙәренсә, ошо йүнәлештә әүҙем эш башланған. Әлеге ваҡытта рәсми эшҡыуарлыҡ делегациялары менән алмашыу бара.
Республика етәксеһе «төбәк менән төбәк» үҙ-ара килешеп эш итеү форматын илдәр араһындағы хеҙмәттәшлекте әүҙемләштереүҙең иң һөҙөмтәле йүнәлеше тип атаны.
– Ҡырғыҙстандан йәшелсә, еләк-емеш килтереүҙе, Башҡортостандан ашлыҡ, малсылыҡ продукцияһы, минераль ашламалар оҙатыуҙы яйға һалыу мөһим. Еңел сәнәғәт өсөн туранан-тура сеймал менән тәьмин итеү «үҫеш нөктәләре»нең береһе булыуы ихтимал. Эшҡыуарҙарыбыҙ Ҡырғыҙстанға килеп китте һәм беҙҙең предприятиеларҙы сеймал менән тәьмин итеү хаҡында килеште, – тип хәбәр итте төбәк етәксеһе.
Рөстәм Хәмитов Ҡырғыҙстандың эшлекле даирәләрен ШОС һәм БРИКС илдәре төбәктәренең Беренсе бәләкәй эшҡыуарлыҡ форумында ҡатнашырға саҡырҙы. Сара октябрь айында Өфөлә үтә. Республика Башлығы шулай уҡ 2016 йылда Рәсәй-Ҡырғыҙстан төбәк-ара конференцияһын Башҡортостандың баш ҡалаһында уҙғарырға тәҡдим итте.
Сығыштың тулы стенограммаһы республика Башлығының рәсми сайтында баҫылған.


text:
Дума мандаттарына Башҡортостандан 82 кандидат көрәшәсәк
Алдағы һайлауҙарҙа Башҡортостанда Дума депутаттары мандаттарына бөтә ете партиянан 82 кандидат көрәшәсәк. Шул уҡ ваҡытта әлеге һайлау марафонында ҡатнашыусыларҙың 13-өнә 30 йәш тә юҡ, тип хәбәр итте һайлаусылар менән «тура бәйләнештә» БР Үҙәк һайлау комиссияһы рәйесе Хәйҙәр Вәлиев.
Дөйөм алғанда бөтә Рәсәйҙә алтынсы саҡырылыш Дәүләт Думаһы депутаттарын һайлауҙа 3050 кандидат ҡатнашасаҡ. Рәсәй Үҙәк һайлау комиссияһында теркәлгән сәйәси фирҡәләрҙең федераль исемлектәрендә әле шул сама кандидат иҫәпләнә. Шулай итеп, бер депутат мандатына бөгөнгө көндә етенән дә әҙерәк кандидат дәғүә итә. Был һуңғы парламент һайлауҙары араһында Дума креслоһына иң түбән конкурс. 2007 йылда, беҙҙең илдә һайлауҙар тәүге тапҡыр пропорциональ система буйынса (партия исемлектәре буйынса) үткәрелгәндә, был күрһәткес бер депутат мандатына 13 кешегә тиң ине. 2003 йылда, һайлауҙар ҡатнаш система буйынса үткәрелгәндә, берҙәм һайлау округтары буйынса бер депутат мандатына 16-нан ашыу кеше тура килде, әммә ул ваҡытта һайлауҙарҙа 26 сәйәси партия һәм һайлау блоктары ҡатнашҡайны.


text:
“Тылсымлы ҡумыҙ” башҡорт иле ҡумыҙсыларының ҙур байрам концерты уҙҙы
Х. Әхмәтов исемендәге Башҡор дәүләт филармонияһында “Тылсымлы ҡумыҙ” башҡорт иле ҡумыҙсыларының ҙур байрам концерты булып уҙҙы.
Ҡумыҙ моңо, ҡумыҙ сыңы серле һәм тылсымлы моңо менән күңелдәргә дәрт, илһам, шатлыҡ хистәре уята. Устай ғына был музыка ҡоралы донъяның моңон, тауыш тылсымдарын һыйҙырған.
Ҡумыҙсылар ҡорон ер шарының төрлө илдәрендә башҡорт ҡумыҙын данлаусы, Х. Әхмәтов исемендәге Башҡорт Дәүләт филармонияһы солисы, Ш. Бабич исемендәге республика йәштәр премияһы лауреаты, Башҡортостандың атҡаҙанған мәҙәниәт хеҙмәткәре, “Донъяның виртуоз ҡумыҙсыһы” Миндеғәфүр Зәйнетдинов “Сал быуаттар ауазы” композицияһы менән асты.
Йыраҡ араларҙы яҡынайтып Рәсәйҙең күрше өлкәләренән, республикабыҙҙың күп райондарынан ҡумыҙсыларҙың сәхнәлә сығыш яһауы икеләтә шатлыҡ. Байрам тамашаһын Башҡортостандың атҡаҙанған мәҙәниәт хеҙмәткәре Дилара Рафиҡова етәкселегендәге Сибай ҡалаһынан “Яугел” халыҡ фольклор ҡумыҙсылар ансамбле дауам итте.
Сәхнә түрен Муса Мортазин исемендәге премия лауреаты, Башҡортостандың атҡаҙанған мәҙәниәт хеҙмәткәре Ғәрифә Кудрявая “Оҙон көй” һәм “форт Перовский” көйҙәре менән биҙәне.
Руза Харасова етәкселегендәге Һамар өлкәһе Оло Чернигов районы Ҡыпсаҡ ауылынан И.М.Кузнецов исемендәге дөйөм белем биреү мәктәбе янындағы “Балалар ижады үҙәге”нең “Ырғыҙ” беренсе балалар ҡумыҙсылар ансамбле башҡорт халыҡ көйҙәрен яңғыратты.
Пермь ҡалаһынан Радик Ғарипов “Сулман буйы” импровизацияһы, Свердловск өлкәһенән Өфө Шиғире ауылы ҡыҙы Гөлшат Әхмәҙиева “Бөрлөгән” көйө һәм бейеүе менән сығыш яһаны.
Донъя йөҙөндә 150 милләттә ҡумыҙ сәнғәте иҫәпләнә. Австрия, Норвегия, Япония, Америка, Рәсәйҙә, Саха Республикаһында һәм Башҡортостанда ҡумыҙҙа уйнау таралған.
Борондан халыҡ араһында ғына йәшәүсе музыка ҡоралы, бөгөнгө көндә Башҡортостанда музыкаль белем биреү уҡыу йорттарындағы программаларға индерелгән. Ҡумыҙҙа башҡарыу оҫталығы дәрестәрен алып барыусы, Октябрьский ҡалаһының музыка колледжы уҡытыусыһы Алһыу Еникеева башҡорт халыҡ көйҙәренә теҙмә һалды.
Республика сараларында сығыштыр яһаусы билдәле музыкант, даны Башҡортостанда ғына түгел, күрше өлкәләргә лә киң таралған уҡытыусы, М. Мортазин исемендәге, Ш.Бабич исемендәге дәүләт йәштәр премияһы лауреаты, “Ҡумыҙсылар һәм өзләүселәр” конкурсында еңеүсе, Башҡортостандың атҡаҙанған мәҙәниәт хеҙмәткәре Рәис Низаметдинов “Ирәмәл ауазы” импровизацияһын башҡарҙы. Рәис Низаметдинов етәкселек иткән “Сал Урал” төркөмө: Миндеғәфүр Зәйнетдинов, Илдар Шәкир, республика конкурстары лауреаты Зәлиә Ғәниәтуллина һәм Башҡортостандың атҡаҙанған мәҙәниәт хеҙмәткәре, думбыра эшләү оҫтаһы, ҡурайсы һәм сәсән Илһам Байбулдин “Заятүләк менән Һыуһылыу” эпосынан “Балҡантау” композицияһын башҡарып барыһын да таң ҡалдырҙы.
“Тылсымлы ҡумыҙ” байрамының сценарий авторы һәм режиссеры Башҡортостандың атҡаҙанған артисы Сәйҙә Ильясова: “Тылсымлы ҡумыҙ” программаһы - быйылғы ижад миҙгеленең йәнә бер матур күренешенә әүерелде. “Тыуған илем һүнмәҫ хазинаһы” циклына ингән проект ҡумыҙсылар ҡорон йыйҙы. Киләһе йылда ошо проект сиктәрендә ҡурайсыларҙы, думбырасыларҙы һәм ҡыл-ҡумыҙсыларҙы,ҡумыҙсыларҙы йыйып оло тамаша уҙғарырға ниәтләйбеҙ”, тигән теләктәр менән бүлеште.
Күңел һәм рух байрамы ойоштороусы, ял минуттары бүләк итеүсе мәҙәниәт һәм сәнғәт әһелдәренә сикһеҙ рәхмәт һүҙҙәрен еткерәбеҙ. Киләсәктә лә башҡорт көйө һәм моңо ағылыуҙан туҡтамаһын!


text:
Фото:
Миллион гектар ер туңға һөрөлдө
Фото:
Республика механизаторҙары миллион гектар һөрөнтө ерҙе эшкәртте. Дөйөм алғанда, планлаштырылған майҙандың 75 процентында туңға һөрөү үткәрелгән.
— Был агротехник алым игенселәргә яҙғы баҫыу эштәрен үткәреүгә тупраҡта дым тупларға ярҙам итәсәк, — ти БР Ауыл хужалығы министрлығының прогрессив үҫемлекселек технологиялары бүлегенең баш агрономы Таһирйән Мөхәмәтзиев. – Төрлө райондарҙа төрлө технологиялар ҡулланалар.
Тәтешле һәм Ауырғазы райондары игенселәре туңға һөрөүҙе тулыһынса тамамланы. Стәрлетамаҡ, Саҡмағош, Илеш, Ҡалтасы райондарында баҫыуҙарҙың 90 проценты эшкәртелгән. Шәкәр сөгөлдөрөн йыйып алыуға һәм майҙандарҙың бушауына ҡарап, туңға һөрөү дауам иттереләсәк.


text:
Фразеологик берәмектәр
Фразеологик берәмектәр - лексик яҡтан өлөштәргә бүленмәгән, бер нисә һүҙҙән тороп, бер генә мәғәнә аңлатыусы һүҙҙәр ҡушылмаһы. Мәҫәлән: тамаҡ ялғау, күҙ терәү, билбау аҫты бушау, һөрән һалыу.
Фразеологик берәмектәр ике йәки унан күберәк һүҙҙәрҙән тора. Ул һүҙҙәр бер-береһенә мәғәнәләре яғынан ныҡ бәйләнгән була. Уларҙы башҡа һүҙҙәр менән алмаштырып булмай. Мәҫәлән: төп башына ултыртыу фразеологик берәмегенә ингән һүҙҙәрҙе айырып алһаҡ, уларҙың һәр береһе үҙенең төп мәғәнәһен аңлата: төп-ағасты киҫеп алғандан һуң ҡалған өлөшө, ултырыу-берәй әйбер өҫтөнән урын алыу. Был һүҙҙәр бер нисек тә алдау мәғәнәһен бирмәй. Ә уларҙы бергә әйтһәң, тәрән мәғәнәле тапҡыр һүҙҙәр килеп сыға. Шуға ла фразеологик берәмектәр күсмә мәғәнәлә ҡулланыла. Улар һөйләү йәки яҙыу телмәренең тәьҫирен көсәйтә.
Әҙәбиәт[үҙгәртергә | вики-тексты үҙгәртергә]
- Усманова М.Ғ., Абдуллина Ф.Ф. Башҡорт теле. Өфө-2000йыл ISBN 5-295-02619-1
- Толомбаев Х.А., Солтанбаева Х.В. Әсә теле. 6-сы класс өсөн дәреслек. Өфө-2008 йыл ISBN 978-5-295-04288-1


text:
Республикала планлаштырылған майҙандарҙың яртыһында сәсеү эштәре башҡарылған Фото: Башҡортостан Ауыл хужалығы министрлығы
Республикала планлаштырылған майҙандарҙың яртыһында сәсеү эштәре башҡарылған
Республикала планлаштырылған майҙандарҙың яртыһында сәсеү эштәре башҡарылған Фото: Башҡортостан Ауыл хужалығы министрлығы
ӨФӨ, 2016 йыл, 10 май. /«Башинформ» мәғлүмәт агентлығы, Галина Бахшиева/.
Башҡортостан аграрийҙары 1034 мең гектарҙа, йәғни планлаштырылған майҙандарҙың яртыһында сәсеүҙе тамамлаған.
773 мең гектар майҙанда (58 процент) — иген һәм ҡуҙаҡлы культуралар, 33,8 мең гектарҙа (68 процент) — шәкәр сөгөлдөрө, 141,6 мең гектарҙа (71 процент) — көнбағыш, 4,3 мең гектарҙа (22 процент) орлоҡҡа кукуруз сәселгән.
Сағыштырыу өсөн: бер йыл элек төбәктә яҙғы сәсеү тәғәйенләнгән майҙандарҙың 19 процентында башҡарылған.
Быйыл республикала дөйөм сәсеү майҙаны 3,157 миллион гектар тәшкил итә. Был уҙған йыл менән сағыштырғанда 100 мең гектарға күберәк, тип билдәләнеләр Башҡортостан Ауыл хужалығы министрлығының матбуғат хеҙмәтендә.


text:
Өфөлә йәнә бер ер аҫты үткәүеле төҙөлөүе ихтимал
Өфө хакимиәте Октябрь проспектының «Үҫмерҙәр китапханаһы» туҡталышында йәнә бер ер аҫты үткәүелен төҙөү мәсьәләһен тикшерә. Был турала кисәге матбуғат конференцияһында хакимиәт башлығы Павел Качкаев хәбәр итте.
—Октябрь проспектында берәү урынына бер нисә ер аҫты үткәүеле төҙөгәндә лә ҡамасауламаҫ ине, — тине ул. – Был йәйәүлеләргә лә, водителдәргә лә уңайлы буласаҡ.
Әммә үткәргестәр төҙөү мәсьәләһен, Павел Качкаев әйтеүенсә, беренсенән, бындай проекттар хаҡының юғары булыуы, икенсенән, уларҙың оҙаҡ башҡарылыуы тотҡарлай. Мәҫәлән, бер үткәүел төҙөр өсөн үҙебеҙҙәге төҙөлөш ойошмаларына ярты йыл тирәһе ваҡыт кәрәк. Хәйер, Павел Качкаев әйтеүенсә, әлеге ваҡытта ҡала хакимиәте үткәргесте сағыштырмаса юғары булмаған хаҡҡа бер ай эсендә төҙөргә һәләтле сит ил фирмаларының береһе менән һөйләшеүҙәр алып бара. Әгәр һөйләшеү уңышлы тамамланһа, яңы ер аҫты үткәүеле төҙөлөшө мәсьәләһе ыңғай хәл ителәсәк.


text:
Фото:
Баш ҡалала «Евро-Өфө-Азия» мода форумына йомғаҡ яһалды
Фото:
2 ноябрҙә Башҡортостандың баш ҡалаһында үткән «Евро-Өфө-Азия» XII мода форумында Лена Карнаухова ательеһы еңеүсе булды. Уның «Мария-Даниэла» пальто һәм күлдәктәр коллекцияһы мода форумы сиктәрендә үткән «Тормош байрам кеүек» конкурсында иң яҡшыһы тип танылды.
Бөтә Рәсәй музыка йәмғиәтенең Башҡортостан производство комбинаты модельерҙары менән әҙерләнгән «Көнсығыш мозаикаһы» коллекцияһы икенсе урынды яуланы.
Өсөнсө урынға Өфө дәүләт иҡтисад һәм сервис академияһын тамамлаусы Ғәлиә Хәйруллина сыҡты.
Призерҙар кубоктар һәм туҡыма, профессиональ техника алыуға сертификаттар алды.
Форумды ойоштороусылар булып Өфө хакимиәте һәм Башҡортостан күргәҙмә компанияһы сығыш яһаны. Сарала 30 модалы кейем коллекцияһы тәҡдим ителде.
Өфө хакимиәте башлығы урынбаҫары Марат Ғәлиуллин фекеренсә, 12 йыл эсендә «Евро-Өфө-Азия» мода форумы иң яҡшы эштәрҙе тәҡдим итеү майҙансығына әүерелде.
— Беҙҙә клиенттың барлыҡ талаптарын да үтәй алырлыҡ ателье, дизайнер һәм кутюрьеларҙың булыуын барыһына ла күрһәтеү беҙҙең маҡсат булып тора. Мода индустрияһының билдәле белгестәренән тыш, конкурста йәш дизайнерҙарҙың да ҡатнашыуы ҡыуандыра. Ҡайһы берәүҙәренең эштәре ҙур ҡыҙыҡһыныу уята, улырҙың ижади һәләттәре киләсәктә лә ҙур һорау менән файҙаланылыр, тип ышанғы килә, — тине жюри ағзаларының береһе, Өфө ҡалаһы хакимиәтенең хеҙмәтләндереүҙәрҙе координациялау һәм көйләү бүлеге начальнигы Ольга Завьялова.


text:
Рөстәм Хәмитов Бөрөлә йылытыу миҙгеленә әҙерлек барышын тикшерҙеФото: Башҡортостан Башлығының матбуғат хеҙмәте
Рөстәм Хәмитов Бөрөлә йылытыу миҙгеленә әҙерлек барышын тикшерҙе
Рөстәм Хәмитов Бөрөлә йылытыу миҙгеленә әҙерлек барышын тикшерҙеФото: Башҡортостан Башлығының матбуғат хеҙмәте
ӨФӨ, 2015 йыл, 7 сентябрь. /«Башинформ» мәғлүмәт агентлығы, Илья Спиридонов/.
5 сентябрҙә Рөстәм Хәмитов Бөрөгә эш сәфәре барышында «Бөрө йылылыҡ селтәрҙәре» яуаплылығы сикләнгән йәмғиәттең 5-се ҡаҙанлығын ҡараны һәм йылытыу миҙгеленә әҙерлек барышын тикшерҙе.
2011 йылда «Бөрө йылылыҡ селтәрҙәре» яуаплылығы сикләнгән йәмғиәте Чехия инвестицияларын йәлеп итеп дәүләт-шәхси партнерлыҡ моделе буйынса «Бөрөнөң йылылыҡ менән тәьмин итеү объекттарын реконструкциялау» республика пилот проектын ғәмәлгә ашыра башланы, тип һөйләне предприятие директоры Андрей Тангаев. Йылылыҡ менән тәьмин итеү системаһын проектлау, төҙөү һәм ҡорамалдар менән йыһазландырыу буйынса эштәр комплексы Чехияның «Энком» акционерҙар йәмғиәте менән берлектә башҡарылған. Килешеүҙең хаҡы яҡынса 3,4 миллион евро тәшкил иткән. Ҡорамалдарҙың бер өлөшө Рәсәйҙә һатып алынған. Төҙөлөш-монтаж һәм сафҡа индереү эштәре ҡорамалдар менән тәьмин итеүсе фирмалар күҙәтеүендә алып барылған.
Яңы файҙалы ҡорамал ҡуйғандан һуң йылылыҡ менән тәьмин итеү системаһының һөҙөмтәлелеге һәм ышаныслылығы артҡан.


text:
Республикала «Йәшел Рәсәй» акцияһында ҡатнашыусылар 339 тонна сүп-сар йыйҙы
Башҡортостанда «Йәшел Рәсәй – бөтә Рәсәй экологик өмәһе» акцияһында ҡатнашыусылар яҡынса 339 тонна сүп-сар йыйҙы. Сарала алты меңгә яҡын кеше ҡатнашты.
Иҫегеҙгә төшөрәбеҙ, Башҡортостан «Йәшел Рәсәй – бөтә Рәсәй экологик өмәһе» акцияһына ҡушылды. Уның төп маҡсаты – илдәге ҡалаларҙың экологик хәлен яҡшыртыу.
— 30 һәм 31 августа республиканың барлыҡ ҡала һәм райондарында ауыл биләмәләрен, тәбиғәт ҡомартҡыларын һәм ял урындарын сүп-сарҙан таҙартыу буйынса экологик өмәләр үтте. Акцияны ойоштороусылар булып БР Тәбиғәттән файҙаланыу һәм экология министрлығының территориаль идаралыҡтары һәм комитеттары сығыш яһаны, — тип хәбәр итте министрлыҡтың матбуғат секретары Нина Никандрова.
Сараны үткәреүгә Стәрлетамаҡтың сәнәғәт предприятиелары күп көс һалды. Улар 70 тоннанан ашыу сүп-сар сығарып түкте.
Ишембай халҡы ла ҡала биләмәһен таҙартыуҙа әүҙем ҡатнашты. Акция ике мең кешене берләштерҙе, уларҙың тырышлығы менән Ишембай 130 тонна ҡалдыҡтан ҡотолдо.


text:
Автоинспекторҙар Бөрө интернатына автоҡаласыҡ бүләк итте
Бөрөнөң коррекцион мәктәп-интернаты Дәүләт автоинспекцияһынан икеләтә бүләк алды. Яңы уҡыу йылы алдынан мәктәптә оло ремонт үтте. Ә Беренсе сентябрҙән һуң автоҡаласыҡ асылды.
— Республиканың ЮХХДИ идаралығы Бөрө интернатына 2010 йылдың декабренән шефлыҡ итә, — тип хәбәр иттеләр ведомствоның матбуғат хеҙмәтенән. — Яңы уҡыу миҙгелендә тәрбиәләнеүселәрҙе һәм уҡытыусыларҙы сюрприз көтөүе хаҡында идаралыҡ етәксеһе Динар Ғилметдинов беренсе осрашыуҙа уҡ әйткәйне һәм һүҙендә торҙо.
Коррекцион мәктәптә бөтә республиканан йыйылған 200-ҙән ашыу бала уҡый һәм дауалана. Яңы майҙансыҡта уҡыусылар юл хәрәкәте ҡағиҙәләрен практикала үҙләштерә һәм юлдағы хәрәкәттә ҡатнашырға өйрәнә аласаҡ.


text:
Фото:
Мортаза Рәхимов Гунтис Улманис менән осрашты
Фото:
6 мартта Республика Йортонда Башҡортостан Республикаһы Президенты Мортаза Рәхимов республикаға танышыу сәфәре менән килгән Латвия Республикаһы экс-президенты Гунтис Улманис менән эш осрашыуы үткәрҙе. Башҡортостан Республикаһы менән Латвия Республикаһының иҡтисад, фән һәм мәғариф, мәҙәниәт һәм спорт өлкәләрендә хеҙмәттәшлек мәсьәләләре тикшерелде.
Мортаза Рәхимов ике республика араһындағы бәйләнештәрҙе үҫтереү һәм нығытыу өсөн потенциалдың ҙур булыуын һыҙыҡ өҫтөнә алды. Башҡортостан Президенты нефть эшкәртеү, машиналар эшләү һәм ауыл хужалығы өлкәһендә тәжрибә уртаҡлашыуҙы юлға һалырға кәрәк тип иҫәпләй.
— Һеҙҙең Башҡортостанға килеүегеҙ республикаларыбыҙҙың эшлекле даирәләре араһында яңы иҡтисади бәйләнештәр урынлаштырыуға булышлыҡ итергә тейеш. Тураһын әйтергә кәрәк, әлегә беҙ бер-беребеҙ, төрлө йүнәлештәр буйынса бергәләшеп эшләү мөмкинлектәре хаҡында аҙ беләбеҙ. Башҡортостанға һәм Латвияға мөнәсәбәттәрҙе киңәйтергә кәрәк, — тип билдәләне осрашыуҙа Мортаза Рәхимов.
Бынан тыш, яҡтар төрлө берлектәге проекттарҙы инвестициялау мөмкинлектәрен ҡарарға әҙер булыуҙарын сағылдырҙы. 2010 йыл башына Башҡортостан иҡтисадында Латвиянан 484 мең долларҙан ашыу инвестициялар тупланған.
Гунтис Улманис Башҡортостан Президентына республикала йәшәүсе латыштарҙың мәҙәниәтен, телен һәм традицияларын үҫтереүгә шарттар булдырғандары өсөн рәхмәт белдерҙе. Латыштар башлыса Архангел районында тупланып йәшәй, бында 350-ләп латыш иҫәпләнә.
Эш осрашыуында БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев, республика Президенты ҡарамағындағы Дәүләт советнигы Сергей Лаврентьев, Латвияның Эске эштәр министрлығының Дәүләт секретары Илзе Петерсоне, Латвияның элекке премьер-министрҙары Иварс Годманис һәм Марис Гаилис ҡатнашты.


text:
Фото:
Учалыла ябыҡ боҙ һырғалағы барлыҡҡа киләсәк
Фото:
Учалыла 1500 урынлыҡ «Таусы» ябыҡ боҙ һырғалағы төҙөлә. Ул Тыныслыҡ урамында мәсет менән «Йәшмә» ҡунаҡханаһы араһында, матур тау итәгендә урынлашасаҡ. Әле бында ер эштәре алып барыла. Хоккейҙан тыш, бында спорттың башҡа төрҙәре лә урын аласаҡ. Мәҫәлән, милли көрәш менән шөғөлләнеү өсөн зал төҙөләсәк.
Бөгөн төҙөлөшкә Башҡортостан Президенты Мортаза Рәхимов килеп китте. Республика башлығы буласаҡ спорт объекты нигеҙенә символик таш һалды һәм монтаж эштәрен башлауға команда бирҙе.
— Был бөтә учалылар өсөн ҙур ваҡиға. Мөһабәт спорт ҡоролмаһы төҙөлә, – тине Башҡортостан Президенты Мортаза Рәхимов тантана ваҡытында. Боҙ һырғалағы йәштәрҙең үҙ буш ваҡытын һәм спорт ярыштарын үткәреү урыны буласаҡ. Республика башлығы, бында шөғөлләнәсәк Учалы балаларынан ваҡыт үтеү менән ысын спортсылар һәм чемпиондар үҫеп сығыр, тигән ышаныс белдерҙе. Яуап итеп йәш хоккейсылар Мортаза Рәхимовҡа символик бүләк – хоккей сәкәне бүләк итте.
Төҙөлөш эштәре башланыуы хаҡында иҫтәлеккә был ваҡиғаға арналған стела асылды.
Объект инвесторҙары булып Учалы районы хакимиәте, «Учалы тау-байыҡтырыу комбинаты» асыҡ акционерҙар йәмғиәте тора. Заказсыһы – «Таусы» хоккей клубы. Төҙөлөштө Өфөнөң «БашУралЭнергоСтрой» Холдинг компанияһы яуаплылығы сикләнгән йәмғиәте алып бара. Ябыҡ һырғалаҡтың килешеү хаҡы 248 миллион һум тәшкил итә. Төҙөлөштө быйыл декабрҙә тамамларға планлаштырыла.


text:
Республика аграрийҙары яғыулыҡ-майлау материалдарын ташламалы хаҡ менән аласаҡ
Ауыл хужалығы етештереүселәре өсөн яғыулыҡ-майлау материалдарына ташламалы хаҡтар быйыл да һаҡланасаҡ. Был хаҡта «Рәсәй Федерацияһы яғыулыҡ-энергетика комплексының 2010 йылдағы эшмәкәрлеге йомғаҡтары һәм 2011 йылға бурыстар тураһында»ғы кәңәшмәлә РФ Хөкүмәте рәйесе Владимир Путин белдерҙе.
Премьер–министр, ташлама 2010 йылдың ноябрендәге хаҡтың 10 процентын тәшкил итергә тейеш, тип билдәләне. Ә был бөгөнгө хаҡтан яҡынса 30 процент ташлама яһалырға тейешлеген аңлата. Абсолют һандарҙа, тимәк, ауыл хужалығы етештереүселәре10 миллиард һум күләмендә ярҙам аласаҡ.
Был сара 2010 йылда ҡоролоҡтан зыя күргән агросәнәғәт комплексына ярҙам итеүгә йүнәлтелгән. РФ Хөкүмәтенең матбуғат хеҙмәтенән хәбәр итеүҙәренсә, Владимир Путин яҙғы сәсеүҙе уңышлы үткәрергә мөмкинлек бирергә, буласаҡ уңышҡа нигеҙ һалырға кәрәклеген һыҙыҡ өҫтөнә ала.


text:
Эксперт советы ултырышы үткәрелә
«Башинформ» агентлығында 4 октябрҙә Башҡортостан Республикаһында эшҡыуарҙарҙың хоҡуҡтары буйынса тулы хоҡуҡлы вәкил ҡарамағындағы Ижтимағи эксперт советы ултырышы үтәсәк.
Ултырышта эшҡыуарҙарҙың хоҡуҡтарын һәм законлы мәнфәғәттәрен яҡлау өлкәһендә дәүләт сәйәсәте, һалым һалыуҙың патент системаһын камиллаштырыу саралары, Өфөлә эшҡыуарҙар ер участкаһын ҡуртымға алғанда килеп тыуған проблемалар кеүек мәсьәләләрҙе тикшерергә планлаштырыла. Шулай уҡ был көндө «Хаҡтарҙы билдәләү һәм ҡаты көнкүреш ҡалдыҡтарын эшкәртеү өлкәһендә тариф сәйәсәтен көйләү проблемалары тураһында» түңәрәк өҫтәл үтәсәк.
11 сәғәттә башлана.


text:
Рәсәй сит ил паспортына хәҙер бармаҡ эҙҙәре индерелә
Рәсәйлеләрҙең сит ил паспортында хәҙер ике ҡул бармағының папилляр биҙәктәре һүрәте һаҡланасаҡ. Был турала «Рәсәй Федерацияһынан сығыу һәм Рәсәй Федерацияһына инеү тәртибе тураһында»ғы Федераль законға үҙгәрештәр индереү тураһында» Федераль законға Рәсәй Президенты Владимир Путин ҡул ҡуйҙы. Закон 13 декабрҙә ҡабул ителде һәм Федерация Советы тарафынан 2013 йылдың 18 декабрендә хупланды.
Был закон Рәсәй Федерацияһы гражданының илдән ситтә уның шәхесен раҫлаусы документ – паспортты һаҡлау кимәлен арттырыуға ҡағылышлы закондарҙы камиллаштырыуға йүнәлтелгән.
Ошо маҡсатта ғәмәлдәге законға сит ил паспортының электрон өлөшөнә уның хужаһының өҫтәмә биометрик мәғлүмәттәре тураһында информация индереүҙе ҡараусы үҙгәрештәр индерелә.
Законға ярашлы, папилляр биҙәктәрҙе төшөрөү һөҙөмтәһендә алынған мәғлүмәттәр паспорттағы электрон өлөштә генә һаҡлана, һәм уны Рәсәй Федерацияһы гражданына биргәс, мәғлүмәт системаларынан алып ташлана.


text:
Башҡортостан предприятиелары йылды табышты арттырыуҙан башланы
Башҡортостандың эре һәм уртаса предприятиелары 2012 йылдың ғинуарында килемен 2011 йылдың ғинуарына ҡарағанда 21,5 процентҡа арттырған. Бер айҙа уларҙың уртаҡ табышы 13,1 млрд һумға еткән. Башҡортостанстатта, бәләкәй предприятиелар, банктар, страховка компаниялары һәм бюджет учреждениеларынан тыш, республиканың башҡа ойошмалары эшмәкәрлегенең финанс һөҙөмтәләре тураһында мәғлүмәт баҫтырылды.
Табышһыҙ эшләгән предприятиелар өлөшөнә 20,5 процент тура килә — 1188 предприятиеның 243-ө зыянға эшләгән. Улар дөйөм алғанда 1,6 млрд һум аҡса юғалтҡан. Иң насар хәлдәр транспорт һәм элемтә өлкәһендә күҙәтелә — 455,9 млн һум, эшкәртеү производстволарында — 389,3 млн һум, күмәртәләп һәм ваҡлап сауҙа итеү тармағында — 167,7 млн һум, файҙалы ҡаҙылмалар табыу өлкәһендә — 129,9 млн һум.


text:
Баш ҡалала икенсел баҙарҙағы фатирҙар 3,6 процентҡа арзанайған
ӨФӨ, 2016 йыл, 29 ғинуар. /«Башинформ» мәғлүмәт агентлығы, Ольга Мортазина/.
Өфөлә икенсел торлаҡ арзанайҙы. «Фатирҙар донъяһы» федераль күсемһеҙ милек порталы мәғлүмәттәре буйынса, Башҡортостандың баш ҡалаһы квадрат метрҙың «кире яҡҡа үҫеше» күҙәтелгән ҡалалар исемлегенә инде. Өфөлә икенсел торлаҡтың бер квадрат метрының уртаса хаҡы 66 074 һум тәшкил иткән. «Уртаса» фатирҙың хаҡы — 3 миллион 814 мең һум. Хаҡтар 3,6 процентҡа төшкән.
Мәскәүҙә икенсел торлаҡ 26 миллион һум тора (хаҡтарҙың 12,5 процентҡа кәмеүен иҫәпкә алғанда). Санкт-Петербургта фатирҙар дүрт процентҡа ҡиммәтләнгән, һөҙөмтәлә уртаса хаҡ — 9,8 миллион. Иң ҡиммәтле фатирҙар Сочиҙа (5 миллион), Владивостокта (5 миллион самаһы), Екатеринбургта (4,4 миллион самаһы).
Иң арзан фатирҙар Киров, Брянск, Түбәнге Тагил, Новокузнецк һәм Магнитогорск ҡалаларында — хаҡтары 2,1 миллиондан 1,6 миллион һумға тиклем.
«Фатирҙар донъяһы» күҙаллауынса, 2016 йылда хаҡтар төбәккә ҡарап 5-15 процентҡа тиклем төшәсәк. Һатыу ваҡыты былтырғы 10-12 ай менән сағыштырғанда уртаса йыл ярымға һуҙыласаҡ.
Иҫегеҙгә төшөрәбеҙ, Өфөлә яңы төҙөлгән йорттар бер йылда биш процентҡа арзанайған.


text:
БР Милли музейында Башҡортостандың халыҡ рәссамы Рәмил Килмәмәтовтың юбилейға арналған күргәҙмәһе асылдыФото: Андрей Старостин
БР Милли музейында Башҡортостандың халыҡ рәссамы Рәмил Килмәмәтовтың юбилейға арналған күргәҙмәһе асылды
БР Милли музейында Башҡортостандың халыҡ рәссамы Рәмил Килмәмәтовтың юбилейға арналған күргәҙмәһе асылдыФото: Андрей Старостин
ӨФӨ, 2014 йыл, 11 сентябрь. /«Башинформ» мәғлүмәт агентлығы, Ләйлә Аралбаева/.
БР Милли музейында Башҡортостандың халыҡ рәссамы, Салауат Юлаев исемендәге БР Дәүләт премияһы лауреаты, РФ һәм БР атҡаҙанған мәҙәниәт хеҙмәткәре Рәмил Килмәмәтовты ҡотланылар.
Музей залдарының береһендә билдәле фоторәссамдың 65 йәшенә арналған «Йылдар аша, аралар аша» персональ күргәҙмәһе ойошторолған. Күргәҙмәгә ижад осороноң төрлө йылдарында Башҡортостан райондарында һәм ҡалаларында, Рәсәйҙә һәм сит илдәрҙә төшөрлгән 140 фотоэше сығарылған.
— Минең күргәҙмәлә уҙған быуат һәм бөгөнгө көн күрһәтелгән. Заман ҡапма-ҡаршылығын, кешеләрҙең элек тә, хәҙер ҙә яҡшы, матур һәм күңелле булып ҡалыуҙарын күрһәтергә теләнем. Нығыраҡ өлкән быуын кешеләрен яратам, уларҙы мин «ата-әсәйемдең быуыны» тип йөрөтәм. Улар ауырлыҡтар аша үткән, һуғышты, аслыҡты һәм һыуыҡты күргән. Өлкән быуын тураһында күберәк һөйләргә теләйем, сөнки әгәр бөгөн ошоно эшләп өлгөрмәһәк, улар китәсәк. Республика тарихы өсөн уларҙы һаҡлап ҡалдыраһы килә. Был кешеләр бөгөн дә бик матур, уларҙың һәр йыйырсығы – ул йәшәгән Заман эҙе — тип һөйләй Рәмил Килмәмәтов.
Юбилей экспозицияһында Башҡортостан һәм Рәсәй фотосәнғәтенең алтын фондына ингән «Башҡорт аттары тураһында йыр», «Һабантуй», «Миңә яҡын Ер», «Еңеү һалдаттары», «Ҡышҡай-ҡыш», «Көньяҡ Урал», «Йолаларҙы һаҡлаған ер», «Дуҫымдың күҙҙәре күргән Иран», «Боден күле өҫтөндәге фажиғә» кеүек төрлө тематик циклдарҙан торған эштәр бар.
— Фотосәнғәттә төрлө йүнәлештәр бар. Көнбайышта һәр саҡ формалы ижадты яраттылар, ә беҙҙең фотоларҙа иң мөһиме – идея һәм йөкмәтке. Мода артынан ҡыумайым, минең ижади ҡарашым: дөрөҫлөк, дөрөҫлөк һәм тағы ла бер тапҡыр дөрөҫлөк, — тип айырып әйтте Рәмил Килмәмәтов.
Юбилярҙы Башҡортостандың Мәҙәниәт министрлығы, республика райондары хакимиәттәре, БР Республика халыҡ ижады үҙәге вәкилдәре, уның хеҙмәттәштәре, дуҫтары һәм ижадын хөрмәт итеүселәр ҡотланы.
БР Милли музейында күргәҙмә октябргә тиклем эшләйәсәк, һуңынан Өфө дәүләт иҡтисад һәм сервис университетына күсәсәк, аҙаҡтан уны республиканың Благовар, Салауат, Ҡыйғы, Стәрлебаш райондары халҡы күрәсәк.
Рәмил Килмәмәтов – Республика халыҡ ижады үҙәгенең фотокинобүлек мөдире, Рәсәй Федерацияһының Фоторәссамдар союзы идараһы секретары, Рәсәй Фоторәссамдары союзының Башҡортостан бүлеге рәйесе, Башҡортостан Республикаһының Фоторәссамдар союзы идараһы рәйесе (1992-2004 йылдарҙа). Рәсәйҙә генә түгел, яҡын һәм алыҫ сит илдәрҙә лә Башҡортостан һәм Рәсәй фотосәнғәтен үҫтереү һәм пропагандалау эшенә тос өлөш индергән. Уның автор фотокүргәҙмәләре Мәскәүҙә, Санкт-Петербургта, Астанала, Бакула, Минскиҙа, Истамбулда, Анкарала, Каирҙа, Римдә, Парижда, Дрезденда, Берлинда, Бернда, Далянда уҙа. 1990 йылдан алып уҙғарылған, «Башҡортостан — Тәбиғәт. Кеше. Мәҙәниәт» халыҡ-ара акцияһын ойоштороусы һәм уның алмаштырғыһыҙ етәксеһе, ТӨРКСОЙ илдәре фоторәссамдарының Халыҡ-ара ижади лабораторияһында ҡатнашыусы. Бик күп миҙалдарға һәм дипломдарға эйә.


text:
Николай Красников Европа чемпионы титулын яуланыФото: Георгий Шишкин
Николай Красников Европа чемпионы титулын яуланы
Николай Красников Европа чемпионы титулын яуланыФото: Георгий Шишкин
ӨФӨ, 2016 йыл, 24 февраль. /«Башинформ» мәғлүмәт агентлығы, Георгий Шишкин/.
Боҙҙағы мотоуҙыш буйынса Европа чемпионаты Башҡортостан өсөн еңеү менән тамамланды. Күп тапҡыр донъя һәм Рәсәй чемпионы Николай Красников Европа чемпионы исеменә лайыҡ булды.
Юниорҙар араһында Стәрлетамаҡтан быйылғы Рәсәй чемпионы Дмитрий Солянников та финалдың икенсе көнөндә уңышлы сығыш яһаны. Ул көмөш миҙал яуланы. Өсөнсө урында — Австриянан Харальд Симон.


text:
Фәйзи Ғәскәров исемендәге халыҡ бейеүҙәре ансамблен Бразилияла көтәләр
ӨФӨ, 2015 йыл, 15 июль. /«Башинформ» мәғлүмәт агентлығы, Ләйлә Аралбаева/.
Фәйзи Ғәскәров исемендәге дәүләт академия халыҡ бейеүҙәре ансамбле Өфөлә уҙған Шанхай хеҙмәттәшлек ойошмаһы һәм БРИКС саммиттарының мәҙәни программаһында әүҙем ҡатнашты. Сараларҙан һуң саммитта ҡатнашыусылар коллективҡа ШОС һәм БРИКС илдәрендә ансамблдең гастролдәрен ойошторорға тәҡдим итте. Хәҙерге ваҡытта коллектив етәкселеге Бразилия менән һөйләшеүҙәр алып бара, тип хәбәр итә ансамблдең матбуғат хеҙмәте.
Саммиттар алдынан дәүләт академия халыҡ бейеүҙәре ансамбленең репертуарына яңы бейеүҙәр өҫтәлде. Улар араһында «Ҡаҙаҡ сюитаһы», «Ҡырғыҙҙарҙың туй бейеүе», «Лязги» хорезм бейеүе һәм «Айлы төндә күбәләктең осоуы» ҡытай ҡатын-ҡыҙҙары бейеүҙәре бар. Тиҙҙән республика халҡы «Планета ритмдары» тип аталған концерт программаһын тамаша ҡыласаҡ. Сентябрҙән алып декабргәсә коллектив Башҡортостан ҡалалары һәм райондары буйлап гастролдәргә сығырға ниәтләй. 28 ноябрҙә Өфөнөң Конгресс-холл сәхнәһендә Фәйзи Ғәскәров исемендәге ансамблдең гала-концерты була.
«Тәүге бүлек «Ғәскәров мираҫы» юбилей программаһы сиктәрендә әҙерләнгән башҡорт бейеүҙәренән тора. Икенсе бүлеккә донъя халыҡтары, шул иҫәптән ШОС һәм БРИКС саммиттарына әҙерлек барышында ҡуйылған яңы бейеүҙәр индереләсәк», — тип һөйләне дәүләт академия халыҡ бейеүҙәре ансамбленең директоры Филүс Ҡаҙаҡбаев.


text:
Күмертау ҡалаһы 60 йыллығын билдәләй
Күмертау ҡалаһы быйыл үҙенең 60 йыллыҡ юбилейын билдәләй. Ошо иҫтәлекле ваҡиға айҡанлы йыл дауамында мәҙәни, спорт, йәштәр саралары, төрлө конкурстар, күргәҙмәләр, тематик кисәләр үткәреләсәк. Шулай уҡ иҫтәлекле йылдың эмблемаһы раҫланған, байрам саралары планы әҙерләнгән.
15 февралдә «Яҙмышым — Күмертау» исемле концерт ойошторолдо, ул байрам сараларына старт бирҙе. Тантаналы сарала Башҡортостандың мәҙәниәт министры Әминә Шафиҡова, ҡала хакимиәте башлығы Борис Беляев, республиканың Дәүләт Йыйылышы депутаты Хәйҙәр Ғайсин, Күмертау ҡала Советы рәйесе Юрий Мельников ҡатнашты.
Ҡала хакимиәтенең рәсми сайтында был иҫтәлекле датаға арналған махсус бүлек булдырылған. Башҡортостан Республикаһының Байрам саралары планына ярашлы, төп сара – Ҡала көнө 2013 йылдың 9 июнендә үтә.


text:
Өфө ҡыҙы «Мисс человечество-2015» халыҡ-ара матурлыҡ конкурсында иң яҡшы бишәү иҫәбенә инде Фото: «Мисс Башкортостан» модель агентлығы
Өфө ҡыҙы «Мисс человечество-2015» халыҡ-ара матурлыҡ конкурсында иң яҡшы бишәү иҫәбенә инде
Өфө ҡыҙы «Мисс человечество-2015» халыҡ-ара матурлыҡ конкурсында иң яҡшы бишәү иҫәбенә инде Фото: «Мисс Башкортостан» модель агентлығы
ӨФӨ, 2015 йыл, 30 ноябрь. /«Башинформ» мәғлүмәт агентлығы, Гөлфиә Акулова/.
«Мисс Башкортостан» агентлығы моделе Эльвина Исмәғилева «Мисс человечество-2015» халыҡ-ара матурлыҡ конкурсында иң яҡшы бишәү иҫәбенә инде. Бәйге 12 ноябрҙән 30-на тиклем Бейрут ҡалаһында (Ливан) уҙҙы. Унда Украина, Польша, Венесуэла, АҠШ, Сербия, Босния, Хорватия һәм башҡа илдәрҙән 50 һылыуҡай ҡатнашты. Өфө ҡыҙы Башҡортостан һәм Рәсәй исеменән сығыш яһаған берҙән-бер модель булды.
Жюри Эльвина Исмәғилеваны «Иң яҡшы костюм» номинацияһында билдәләне. Модель визаж буйынса оҫталыҡ дәрестәрендә ҡатнашты, Ливандың иҫтәлекле урындары менән танышты.
Эльвинаға 21 йәш, ул Өфө дәүләт иҡтисад һәм сервис университетында белем ала. 2013 йылда «Miss Globe International» бөтә донъя гүзәллек конкурсының финалына сыҡҡан, «Мисс Башкортостан-2013» республика бәйгеһенең икенсе вице-мисс титулына эйә.


text:
Өфөгә Австрияның эшлекле даирәһе вәкилдәре килә
20 октябрҙә Өфөгә Австрия предприятиелары вәкилдәре делегацияһы килә, улар араһында аҙыҡ-түлек сәнәғәте һәм малсылыҡ, химия һәм нефть химияһы өсөн ҡорамалдар етештереүселәр, янғын сигнализацияһы системалары, ресторан бизнесы өсөн ҡоролма етештереүселәр. Визит Башҡортостан Республикаһы Хөкүмәте һәм Өфө ҡалаһы ҡала округы хакимиәте ярҙамында Австрияның Рәсәй Федерацияһындағы Илселегенең сауҙа бүлеге менән ойошторола.
Ҡала хакимиәтенән хәбәр итеүҙәренсә, Австрия компаниялары менән хеҙмәттәшлек итергә теләгән Өфө сәнәғәтселәре һәм эшҡыуарҙары 20 октябрҙә 15.30 сәғәттән алып 19.00 сәғәткә тиклем һәм 21 октябрҙә 10 сәғәттән 18-гә тиклем «Президент-Отель» ҡунаҡхана комплексында үтәсәк бизнес-осрашыуҙарҙа ҡатнаша ала. Сарала ҡатнашыу бушлай, тик алдан заявка биреү мотлаҡ.
Тулыраҡ мәғлүмәт алыу өсөн 276-22-78 телефоны буйынса Өфөләге ойоштороу комитетына мөрәжәғәт итергә була.
Австрия компанияларының исемлеге һәм бизнес-осрашыуҙарҙа ҡатнашыу өсөн заявка формаһы Өфө хакимиәтенең рәсми сайтында урынлаштырылған.


text:
Фото:
2009 йылда «Иммунопрепарат» 2,6 миллиард һумлыҡ продукция сығарҙы
Фото:
2009 йылда Өфөнөң «Иммунопрепарат» предприятиеһында (РФ Һаулыҡ һаҡлау министрлығының “Микроген” медицина иммунобиология препараттары буйынса ғилми-етештереү берекмәһе” федераль дәүләт унитар предприятиеһы филиалы) ике миллиард 617 миллион һумлыҡ иммунобиологик һәм фармацевтик дарыуҙар әҙерләнгән.
Предприятиеның матбуғат секретары Гүзәл Йосопова хәбәр итеүенсә, производство планы 102,6 процентҡа үтәлгән. Йыл йомғаҡтары буйынса физик күләм индексы 117,3 процент тәшкил иткән. Продукция сығарыу күләме 2008 йыл менән сағыштырғанда 50 процентҡа артҡан. Күберәк гриппол, иммуновенин, простакор, интерферон, церебролизат, глюкоза кеүек препараттар етештерелгән.
Предприятиела “сусҡа” киҙеүенә ҡаршы Рәсәйҙә беренсе инактивацияланған моновакцина уйлап табылған. 2009-2010 йылғы эпидемиологик миҙгелдә «Иммунопрепарат» бөтәһе һигеҙ миллион доза самаһы «Пандефлю» вакцинаһы сығарасаҡ.
Былтыр предприятие производствоны яңыртыуға ҙур иғтибар бүлде. 16 миллион һумлыҡ технологик ҡорамалдар файҙаланыуға индерелде. Мәҫәлән, профессор Наталья Ворошилова етәкселегендәге бактериофагтар етештереү цехында дарыуҙарҙы ҡойоу буйынса автоматик линия, һауа стерилизаторы индерелде. Поликомпонентлы вакциналар цехында медицина фәндәре докторы Николай Мельников етәкселегендә яңы центрифуга эшләй башланы.


text:
Өфө үҫмерҙәре «Миңә ҡара» фестивалендә һәләттәрен күрһәтә ала
23 майҙа Өфөлә Өфө хакимиәтенең йәштәр сәйәсәте буйынса комитеты һәм ҡаланың «Индиго» психологик-медик-социаль оҙатыу үҙәге менән берлектә «Teen TV» (Санкт-Петербург) телеканалы ойошторған «Миңә ҡара» балалар һәләттәре фестивален киноға төшөрөү үткәрелә. Унда теләк буйынса 12-17 йәштәрҙәге яңғыҙ башҡарыусылар, шулай уҡ ижади коллективтар ҙа ҡатнаша ала. Һәләтле йәштәр бейеү, вокал, акробатика һәм башҡа төрлө жанрҙа сығыш яһау мөмкинлегенә эйә.
Ойоштороусыларҙың хәбәр итеүенсә, фестиваль бөтә Рәсәй социаль проекты иҫәпләнә. Йәш быуын ижадына йәмәғәтселек иғтибарын йәлеп итеү, һәләтле йәштәрҙе асыҡлау һәм ярҙам итеү - уның төп маҡсаты.
Конкурста ҡатнашыу өсөн ғаризаны 18 майға тиклем «Индиго» үҙәгенә тапшырырға кәрәк, уның адресы: Өфө, Шәфиев урамы, 12/2, тел. (347)223-44-49.
22 майҙа республиканың баш ҡалаһында һайлап алыу туры үтәсәк, унда баһалама ағзалары тәҡдим ителгәндәрҙән иң яҡшы 12 номерҙы һайлап аласаҡ, ә 23 майҙа финалға үткән конкурсанттар ҡатнашлығында гала-концертты кинотаҫмаға төшөрөү ойоштороласаҡ. Концерт яҙмаһы «Teen TV» телеканалында күрһәтеләсәк.
Әйтергә кәрәк, өс еңеүсене ҡиммәтле бүләктәр көтә: беренсе урын өсөн – аҡсалата грант, икенсе урынға – видеокамера, өсөнсөгә – акустика системаһы.
Конкурс тураһында тулыраҡ мәғлүмәте www.juniorufa.ru сайтынан һәм (347)223-44-49 телефоны аша алырға мөмкин.


text:
Фото:
ЮНЕСКО «Башҡорт Уралы» биомөхит резерватын Бөтә донъя мираҫы исемлегенә индереүҙә хуплаясаҡ
Фото:
БР Хөкүмәте Премьер-министры урынбаҫары Лилиә Ғүмәрова етәкселегендәге Башҡортостан делегацияһы 27-28 мартта Парижда ЮНЕСКО-ның штаб-фатирында булды.
БР ЮНЕСКО эштәре буйынса комитеты хәбәр итеүенсә, Лилиә Ғүмәрова ЮНЕСКО-ның тышҡы бәйләнештәр һәм йәмәғәт мәғлүмәте буйынса Генераль директоры урынбаҫары Эрик Фальт, Бөтә донъя мираҫы үҙәге директоры Кишор Рао һәм ойошма эксперттары менән осрашты. Яҡтар, 2013 йылдың 1-2 октябрендә ЮНЕСКО-ның штаб-фатирында Башҡортостандың презентацияһы йомғаҡтары буйынса БР Президенты Рөстәм Хәмитов һәм ЮНЕСКО-ның Генераль директоры Ирина Бокова ҡул ҡуйған, ике яҡлы Коммюнике сиктәрендә сараларҙың бойомға ашырылыу барышын тикшерҙе.
Республика Президенты саҡырыуы буйынса Ирина Бокованың мәҙәни мираҫ объекттарына һәм Башҡортостандың белем биреү учреждениеларына сәфәрен ойоштороу мәсьәләләре ҡуҙғатылды.
Лилиә Ғүмәрованың Бөтә донъя мираҫы үҙәге директоры Кишор Рао, шулай уҡ ЮНЕСКО эксперттары менән осрашыуы барышында яҡтар башҡорт номинацияһын – «Башҡорт Уралы» биомөхит резерватын, Рәсәй ғалимдары тарафынан һайлап алынған һәм өйрәнелгән мәҙәни һәм тәбиғи критерийҙар нигеҙендә, Бөтә донъя мираҫы исемлегенә индереүҙә – әҙерләүҙе тығыҙ бәйләнештә дауам итергә килеште. Кишор Рао Рәсәй яғынан мөрәжәғәт булған осраҡта, ЮНЕСКО-ға кәңәш итәсәге һәм, урында башҡорт объекты потенциалын баһалауҙа һәм Рәсәй белгестәренә номинация досьеһы өсөн яраҡлы материалдар әҙерләүҙә консультация бирә алырлыҡ, Бөтә донъя мираҫы комитетының консультатив органдарынан техник белгестәр йәлеп итеүҙә булышлыҡ итәсәген раҫланы.
Шуның менән бергә РАО әфәнде, июлдә эксперт комиссияһы менән Башҡортостанға килеүгә саҡырыу алған, юғары дәрәжәле белгестәр төркөмө менән үҙ-ара эш итеүҙе дауам итергә кәңәш итте. Уның фекеренсә, уларҙың объект менән танышыуы һәм уның хуплауы Башҡортостандың тәбиғи-мәҙәни ҡомартҡыһын артабан да алға ебәреү этабында мөһим роль уйнауы ихтимал.


text:
Башҡортостанда иммуноглобулин антирезус препараты сығарылырға мөмкин
Президент кире резус-факторлы ҡатын-ҡыҙҙар өсөн Өфө ширҡәтендә препараттар сығара башларға тәҡдим итте. Башҡортостанда һәр унынсы ҡатын-ҡыҙ кире резуслы.
Әлегә иммуноглобулин антирезус препараты сит илдән һатып алына. Белгестәр фекеренсә, уны Өфөлә етештерә башлау демографик хәлде яҡшыртыуға ла мөмкинлек бирәсәк.
Ширҡәт етәксеһе урынбаҫары Мөхәмәт Алсынбаев әйтеүенсә, мөмкинлектәр бар, фәҡәт Рәсәйҙең һаулыҡ һаҡлау һәм социаль үҫеш министрлығының рөхсәте генә кәрәк.


text:
Фото:
Рөстәм Хәмитов FORTUNE журналына интервью бирҙе
Фото:
12 мартта Башҡортостан Президенты Рөстәм Хәмитов бөтә донъяға билдәле FORTUNE баҫмаһының журналистары Тудор Стаматиан һәм Елена Кобринская менән осрашты.
Әңгәмә барышында Башҡортостан иҡтисадына сит ил инвестицияларын йәлеп итеү мәсьәләләре, республикала тормошҡа ашырылған перспективалы инвестицион проекттар, шулай уҡ Башҡортостандың халыҡ-ара абруйын формалаштырыу һәм көслө иҡтисади бренд булдырыу мөмкинлектәре тикшерелде, тип хәбәр иттеләр республика башлығының матбуғат хеҙмәтенән.
— Рәсәйҙең Федераль дәүләт статистикаһы хеҙмәте мәғлүмәттәренә ярашлы, Башҡортостанда тәүге ике ай өсөн сәнәғәт производствоһы күләме 2011 йылдың ноябрь-декабрь айҙары өсөн сәнәғәт производствоһы күләменән күпкә артығыраҡ. Беҙ бындай һөҙөмтәләргә ирешеүсе илдәге берҙән-бер төбәк, — тип һыҙыҡ өҫтөнә алды Рөстәм Хәмитов.
Тудор Стаматиан артабан да шулай дауам итәсәгенә ышанысын белдерҙе.
— Рәсәй – ул Мәскәү генә түгел. Рәсәй төбәктәренең мөмкинлектәренә ышанабыҙ. Һеҙҙең илдә иҡтисадҡа тос өлөш индергән бик уңышлы сит ил инвестициялары өлгөләре бар. Һәм бөгөн беҙ киләһе мөһим мәсьәлә хаҡында фекер алышырға теләр инек: һеҙҙеңсә, сит ил инвесторҙары Башҡортостан иҡтисадын үҫтереүгә ниндәй йоғонто яһай алыр ине. Сит ил инвесторҙары өсөн республиканың ни тиклем асыҡ булыуын күрергә теләр инек, — тине журналист.
Белешмә өсөн. FORTUNE журналы донъяла иң абруйлы баҫмаларҙан һанала. Уны биш миллиондан ашыу кеше уҡый. Баҫманың тиражы – 850 меңдән ашыу дана. Журнал айына ике тапҡыр инглиз телендә сыға һәм Америка Ҡушма Штаттарында, Европала, Азияла таратыла.
Бөгөнгө көндә баҫма Рәсәй Федерацияһы төбәктәре иҡтисады буйынса инвестицион белешмә әҙерләй. Был проект һуңғы 10 йыл эсендә Рәсәй иҡтисадындағы үҙгәрештәрҙе күрһәтеү, иң уңышлы компаниялар менән таныштырыу маҡсатында ойошторола.


text:
Бөрйәндә ял тураһында “ҡыҙыу линия”нан белергә мөмкин
Өфөлә Бөрйән районы территорияһында ял итеү өсөн туристик путевкалар һатып алыу мәсьәләһе буйынса “ҡыҙыу линия” эшләй башланы.
Был турала Башҡортостан Республикаһының Йәштәр сәйәсәте, спорт һәм туризм министрлығының матбуғат хеҙмәте хәбәр итә.
Был иҫ киткес тәбиғәтле Бөрйән районында федераль тәбиғәтте һаҡлау йүнәлешендәге бер нисә учреждение урынлашҡан: "Шүлгәнташ" Башҡортостан дәүләт ҡурсаулығы, "Башкирия" милли паркының бер өлөшө, "Асибар" дәүләт тәбиғәт заказнигы.
Линия операторҙары һеҙгә төрлө турҙар тәҡдим итәсәк: ял көнө туры, бер көнлөк маршруттар, Шүлгәнташ мәмерйәһенә экскурсиялар, Көньяҡ Урал буйлап автобус турҙары, Ағиҙел буйлап һалда йөҙөү.
Бынан тыш, июнь аҙағынан «Оло-Ҡужан» һәм «Морат-туғай» ерендә туристик туҡталҡалар тәүге туристарҙы ҡабул итергә әҙер. Бында әүҙем ял өсөн кәрәкле бөтә нәмәләр бар: йоҡлау өсөн урын да, сауҙа нөктәһе лә, туристик йыһаздар прокаты ла.
«Ҡыҙыу линия» телефоны: 8-927-927-64-40, сәғәт 10-дан 19 сәғәткә тиклем шылтыратырға мөмкин.